title: 2007/768/KE: Deċiżjoni tal-Kunsill tad- 19 ta’ Novembru 2007 dwar l-aċċettazzjoni, f’isem il-Komunità Ewropea, tal-Protokoll li jemenda l-Ftehim TRIPS , magħmul f’Ġinevra fis- 6 ta’ Diċembru 2005

text:
               29.11.2007

               MT

               Il-Ġurnal Uffiċjali ta’ l-Unjoni Ewropea

               L 311/35

         DEĊIŻJONI TAL-KUNSILL
   tad-19 ta’ Novembru 2007
   dwar l-aċċettazzjoni, f’isem il-Komunità Ewropea, tal-Protokoll li jemenda l-Ftehim TRIPS, magħmul f’Ġinevra fis-6 ta’ Diċembru 2005
   (2007/768/KE)
   IL-KUNSILL ta’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133(5) flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) u mat-tieni subparagrafu ta’ l-Artikolu 300(3) tiegħu,
   Wara li kkunsidra l-proposta mill-Kummissjoni,
   Wara li kkunsidra l-kunsens tal-Parlament Ewropew (1),
   Billi:

               (1)

               Fl-14 ta’ Novembru 2001 f’Doha, ir-Raba’ Sessjoni tal-Konferenza Ministerjali ta’ l-Organizzazzjoni Dinjija tal-Kummerċ (minn hawn ’il quddiem il-“WTO”) adottat id-Dikjarazzjoni dwar il-Ftehim TRIPS u s-Saħħa Pubblika (id-dok. WT/MIN(01)/DEC/2 tal-WTO).

               (2)

               Il-paragrafu 6 ta’ dik id-Dikjarazzjoni tat struzzjonijiet lill-Kunsill għat-TRIPS sabiex isib soluzzjoni malajr għall-problema tad-diffikultajiet li l-Membri tal-WTO b’kapaċitajiet ta’ manifattura insuffiċjenti jew ineżistenti fis-settur farmaċewtiku jistgħu jħabbtu wiċċhom magħhom meta effettivament jużaw l-għoti ta’ liċenzji obbligatorji taħt il-Ftehim dwar Aspetti, Relatati mal-Kummerċ, tad-Drittijiet tal-Proprjetà Intellettwali (minn hawn ’il quddiem imsejjaħ il-“Ftehim TRIPS”).

               (3)

               Fit-30 ta’ Awwissu 2003, il-Kunsill Ġenerali tal-WTO adotta Deċiżjoni temporanja li timplementa l-paragrafu 6 tad-Dikjarazzjoni dwar il-Ftehim TRIPS u s-Saħħa Pubblika.

               (4)

               Il-paragrafu 11 ta’ dik id-Deċiżjoni jipprevedi li dik id-Deċiżjoni, inklużi r-rinunzji mogħtija fiha, għandha tintemm għal kull Membru fid-data li fiha tidħol fis-seħħ, għal dak il-Membru, emenda lill-Ftehim TRIPS li tissostitwixxi id-dispożizzjonijiet tagħha.

               (5)

               Fis-6 ta’ Diċembru 2005, sabiex id-Deċiżjoni tat-30 ta’ Awwissu 2003 tinbidel f’emenda tal-Ftehim TRIPS, il-Kunsill Ġenerali tal-WTO adotta Protokoll li jemenda il-Ftehim TRIPS u ppreżentah quddiem il-Membri tal-WTO sabiex jiġi aċċettat.

               (6)

               Il-paragrafu 3 tal-Protokoll jipprovdi li l-Protokoll għandu jkun miftuħ għall-aċċettazzjoni mill-Membri sa l-1 ta’ Diċembru 2007 jew liema data iżjed fit-tard tista’ tiġi deċiża mill-Konferenza Ministerjali.

               (7)

               Il-Kummissjoni ħadet sehem, f’isem il-Komunità, fin-negozjati dwar il-Protokoll.

               (8)

               Skond l-Artikolu 133(5) tat-Trattat, il-Komunità hija kompetenti li tikkonkludi ftehimiet fil-qasam ta’ l-aspetti kummerċjali tal-proprjetà intellettwali.

               (9)

               Il-Protokoll għandu jiġi aċċettat f’isem il-Komunità.

               (10)

               Fl-istrument ta’ aċċettazzjoni tagħha, il-Komunità għandha tikkonferma wkoll, skond l-Artikolu 300(7) tat-Trattat, li l-Protokoll ikun jorbot lill-Istati Membri tagħha,

         IDDEĊIEDA KIF ĠEJ:
   Artikolu 1
   Il-Protokoll li jemenda l-Ftehim TRIPS, magħmul f’Ġinevra fis-6 ta’ Diċembru 2005 huwa b’dan aċċettat f’isem il-Komunità.
   It-test tal-Protokoll huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persuna li jkollha s-setgħa tiddepożita d-dokument ta’ l-aċċettazzjoni tal-Protokoll mad-Direttorat Ġenerali tal-WTO.
   Artikolu 3
   Fl-istrument tagħha ta’ aċċettazzjoni, il-Komunità għandha tikkonferma, skond l-Artikolu 300(7) tat-Trattat, li l-Protokoll sejjer jorbot lill-Istati Membri tagħha.

      Magħmula fi Brussell, 19 ta’ Novembru 2007.

            Għall-Kunsill

            Il-President

         L. AMADO

      (1)  Kunsens ta’ l-24 ta’ Ottubru 2007 (għadu mhuwiex pubblikat fil-Ġurnal Uffiċjali).
    ---documentbreak---

               29.11.2007

               MT

               Il-Ġurnal Uffiċjali ta’ l-Unjoni Ewropea

               L 311/37

         TRADUZZJONI
   PROTOKOLL
   li jemenda L-Ftehim TRIPS

   IL-MEMBRI TA’ L-ORGANIZZAZZJONI DINJIJA TAL-KUMMERĊ;
   WARA li kkunsidraw id-Deċiżjoni tal-Kunsill Ġenerali fid-dokument WT/L/641, adottata skond il-paragrafu 1 ta’ l-Artikolu X tal-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (“il-Ftehim WTO”),
   B’DAN JAQBLU DWAR LI ĠEJ:

               (1)

               Il-Ftehim dwar l-Aspetti, Relatati mal-Kummerċ, tad-Drittijiet tal-Proprjetà Intellettwali (il-“Ftehim TRIPS”) għandu, mad-dħul fis-seħħ tal-Protokoll konformement mal-paragrafu 4, jiġi emendat kif stipulat fl-Anness ma’ dan il-Protokoll, billi jiġi inserit l-Artikolu 31bis wara l-Artikolu 31 u billi jiġi inserit l-Anness tal-Ftehim TRIPS wara l-Artikolu 73.

               (2)

               Ma jistgħux jiddaħħlu riżervi fir-rigward ta’ kwalunkwe waħda mid-dispożizzjonijiet ta’ dan il-Protokoll mingħajr il-kunsens tal-Membri l-oħra.

               (3)

               Dan il-Protokoll għandu jkun miftuħ għall-aċċettazzjoni mill-Membri sa l-1 ta’ Diċembru 2007 jew sa tali data aktar ‘il quddiem kif tista’ tiddeċiedi l-Konferenza Ministerjali.

               (4)

               Dan il-Protokoll għandu jidħol fis-seħħ skond il-paragrafu 3 ta’ l-Artikolu X tal-Ftehim WTO.

               (5)

               Dan il-Protokoll għandu jiġi depożitat mad-Direttur Ġenerali ta’ l-Organizzazzjoni Dinjija tal-Kummerċ li minnufih għandu jipprovdi lil kull Membru kopja ċertifikata tiegħu u notifika ta’ kull aċċettazzjoni tiegħu konformement mal-paragrafu 3.

               (6)

               Dan il-Protokoll għandu jiġi reġistrat skond id-dispożizzjonijiet ta’ l-Artikolu 102 tal-Karta tan-Nazzjonijiet Uniti.

      Magħmul f’Ġinevra dan is-sitt jum ta’ Diċembru tas-sena elfejn u ħamsa, f’eżemplari waħda fil-lingwi Ingliża, Franċiża u Spanjola, b’kull test ikun awtentiku.

   ANNESS TAL-PROTOKOLL LI JEMENDA L-FTEHIM TRIPS
   Artikolu 31bis
   1.   L-obbligi ta’ Membru esportatur skond l-Artikolu 31(f) m’għandhomx japplikaw fir-rigward ta’ l-għoti minnu ta’ liċenzja obbligatorja sa fejn ikun meħtieġ għall-finijiet tal-produzzjoni ta’ prodott jew prodotti farmaċewtiċi u ta’ l-esportazzjoni tiegħu lejn Membru jew Membri importaturi eliġibbli skond il-kondizzjonijiet stabbiliti fil-paragrafu 2 ta’ l-Anness ma’ dan il-Ftehim.
   2.   Fejn tingħata liċenzja obbligatorja minn Membru esportatur skond is-sistema stabbilita f’dan l-Artikolu u l-Anness ma’ dan il-Ftehim, għandha titħallas remunerazzjoni xierqa lill-Membru importatur skond l-Artikolu 31(h) f’dak il-pajjiż Membru filwaqt li jittieħed kont tal-valur ekonomiku għal dak il-Membru importatur ta’ l-użu li ġie awtorizzat fil-pajjiż Membru esportatur. Fejn liċenzja obbligatorja tingħata għall-istess prodotti fil-pajjiż Membru importatur eliġibbli, l-obbligu ta’ dak il-Membru skond l-Artikolu 31(h) m’għandux japplika fir-rigward ta’ dawk il-prodotti li għalihom titħallas remunerazzjoni skond l-ewwel sentenza ta’ dan Il-paragrafu fil-pajjiż Membru esportatur.
   3.   Bil-ħsieb li jiġu sfruttati l-ekonomiji ta’ l-iskala bl-għan li jissaħħaħ il-poter ta’ akkwist għall-prodotti farmaċewtiċi u li tkun faċilitata l-produzzjoni lokali tagħhom: fejn pajjiż Membru tal-WTO, li jkun wieħed li qed jiżviluppa jew wieħed mill-pajjiżi l-inqas żviluppati, ikun Parti għal ftehim ta’ kummerċ reġjonali fis-sens ta’ l-Artikolu XXIV tal-GATT 1994 u tad-Deċiżjoni tat-28 ta’ Novembru 1979 dwar ir-Reċiproċità ta’ Trattament Differenzjali u Aktar Favorevoli u Parteċipazzjoni aktar Sħiħa ta’ Pajjiżi li qed Jiżviluppaw (L/4903), li għall-inqas nofs il-membri attwali jkunu pajjiżi li fil-preżent jinsabu fuq il-lista tan-Nazzjonijiet Uniti tal-pajjiżi l-anqas żviluppati, l-obbligu ta’ dan il-Membru taħt l-Artikolu 31(f) m’għandux japplika sa fejn ikun meħtieġ sabiex prodott farmaċewtiku magħmul jew impurtat taħt liċenzja obbligatorja f’dak il-pajjiż Membru jiġi esportat lejn is-swieq ta’ dawk il-Partijiet l-oħra, li jkunu pajjiżi li qed jiżviluppaw jew li huma l-anqas żviluppati, għall-ftehim kummerċjali reġjonali li jaqsmul-istess problema ta’ saħħa in kwistjoni. Huwa mifhum li dan ma jippreġudikax in-natura territorjali tad-drittijiet tal-privattivi in kwistjoni.
   4.   Il-Membri m’għandomx jikkontestaw xi miżuri meħuda konformement mad-dispożizzjonijiet ta’ dan l-Artikolu u ma’ l-Anness ta’ dan il-Ftehim skond is-subparagrafi 1(b) u 1(ċ) ta’ l-Artkolu XXIII tal-GATT 1994.
   5.   Dan l-Artikolu u l-Anness ma’ dan il-Ftehim huma mingħajr ħsara għad-drittijiet, l-obbligi u l-flessibilitajiet li għandhom il-Membri taħt id-dispożizzjonijiet ta’ dan il-Ftehim għajr għall-paragrafi (f) u (h) ta’ l-Artikolu 31, inklużi dawk ri-affermati bid-Dikjarazzjoni dwar il-Ftehim TRIPS u s-Saħħa Pubblika (WT/MIN(01)/DEC2), u għall-interpretazzjoni tagħhom. Huma wkoll mingħajr ħsara sa fejn jistgħu jiġu esportati prodotti farmaċewtiċi magħmula taħt liċenzja obbligatorja skond id-dispożizzjonijiet ta’ l-Artikolu 31(f).

      ANNESS MAL-FTEHIM TRIPS

                  1.

                  Għall-finijiet ta’ l-Artikolu 31bis u ta’ dan l-Anness:

                              (a)

                              “prodott farmaċewtiku” tfisser kull prodott bi privattiva, jew prodott manifatturat permezz ta’ proċess bi privattiva, tas-settur farmaċewtiku meħtieġ sabiex jindirizza l-problemi ta’ saħħa pubblika kif previst fil-paragrafu 1 tad-Dikjarazzjoni dwar il-Ftehim TRIPS u s-Saħħa Pubblika (WT/MIN(01)/DEC/2. Huwa mifhum li jkunu inklużi sostanzi attivi meħtieġa għall-manifattura tiegħu u tagħmir djanjostiku meħtieġ fl-użu tiegħu (1);

                              (b)

                              “Membru importatur eliġibbli” tfisser kwalunkwe Membru mill-pajjiżi l-anqas żviluppati, u kull Membru ieħor li jkun għamel notifika (2) lill-Kunsill għat-TRIPS dwar il-ħsieb tiegħu li juża s-sistema stabbilita fl-Artikolu 31bis u f’dan l-Anness (“sistema”) bħala importatur, dejjem b’dan ikun mifhum li Membru jista’ jinnotifika f’kull waqt li sejjer juża s-sistema fis-sħiħ jew b’mod limitat, per eżempju fil-każ biss ta’ emerġenza nazzjonali jew ta’ ċirkostanzi oħra ta’ urġenza estrema jew f’każijiet ta’ użu pubbliku mhux kummerċjali. Ta’ min jinnota li xi Membri mhumiex sejrin jużaw is-sistema bħala Membri impurtaturi (3) u li xi Membri oħra iddikjaraw li, jekk jużaw is-sistema, mhumiex sejrin jużawha ħlief f’sitwazzjonijiet ta’ emerġenza nazzjonali jew f’ċirkostanzi oħra ta’ urġenza estrema;

                              (ċ)

                              “Membru esportatur” tfisser Membru li juża s-sistema sabiex jipproduċi prodotti farmaċewtiċi għal, u sabiex jesportahom lejn, Membru importatur eliġibbli.

                  2.

                  It-termini msemmija fil-paragrafu 1 ta’ l-Artikolu 31bis huma li:

                              (a)

                              il-Membru jew Membri (4) importaturi eliġibbli għamlu notifika (5) lill-Kunsill għat-TRIPS, li:

                                          (i)

                                          tispeċifika l-ismijiet u l-kwantitajiet mistennija tal-prodott(i) meħtieġ(a) (5);

                                          (ii)

                                          tikkonferma li l-Membru importatur eliġibbli msemmi, għajr għal Membru mill-pajjiżi l-anqas żviluppati, stabbilixxa li m’għandux kapaċitajiet suffiċjenti ta’ manifattura jew li m’għandu l-ebda kapaċità ta’ manifattura fis-settur farmaċewtiku għall-prodott(i) in kwistjoni f’wieħed mill-modi stabbiliti fl-Appendiċi ta’ dan l-Anness; u

                                          (iii)

                                          tikkonferma li, fejn prodott farmaċewtiku jkollu privattiva fit-territorju tiegħu, huwa jkun ta jew ikollu l-ħsieb li jagħti liċenzja obbligatorja skond l-Artikoli 31 u 31bis ta’ dan il-Ftehim u d-dispożizzjonijiet ta’ dan l-Anness (6);

                              (b)

                              il-liċenzja obbligatorja maħruġa mill-Membru esportatur taħt is-sistema għandha tinkludi l-kondizzjonijiet li ġejjin:

                                          (i)

                                          il-kwantità meħtieġa biss sabiex tissodisfa l-ħtiġijiet tal-Membru jew Membri importaturi eliġibbli tista’ tkun manifatturata taħt il-liċenzja u t-totalità ta’ din il-produzzjoni għandha tiġi esportata lejn il-Membru jew Membri li jkunu innotifikaw l-ħtiġijiet tagħhom lill-Kunsill għat-TRIPS;

                                          (ii)

                                          il-prodotti magħmula taħt il-liċenzja għandhom ikunu identifikati biċ-ċar bħala prodotti magħmula taħt is-sistema permezz ta’ tikkettar jew immarkar speċifiku. Il-fornituri għandhom jiddistingwu dawn il-prodotti permezz ta’ ppakkjar speċjali u/jew kulur/forma speċjali tal-prodotti nfushom, sakemm din id-distinzjoni tkun fattibbli u ma jkollhiex impatt sinifikattiv fuq il-prezz; u

                                          (iii)

                                          qabel ma jibda t-trasport, il-liċenzjatarju għandu jippubblika fuq website
                                              (7) it-tagħrif li ġej:

                                                      —

                                                      il-kwantitajiet forniti lil kull destinazzjoni kif imsemmi fl-inciż (i) hawn fuq; u

                                                      —

                                                      il-karatteristiċi distintivi tal-prodott(i) imsemmi(ja) fl-inċiż (ii) hawn fuq;

                              (ċ)

                              il-Membru esportatur għandu jinnotifika (8) lill-Kunsill għat-TRIPS dwar l-għoti tal-liċenzja, inklużi l-kondizzjonijiet marbuta magħha (9). It-tagħrif provdut għandu jinkludi l-isem u l-indirizz tal-liċenzjatarju, il-prodott jew prodotti li għalihom tkun ingħatat il-liċenzja, il-kwantità jew kwantitajiet li għalihom tkun ingħatat, il-pajjiż jew pajjiżi fejn il-prodott jew prodotti jiġu forniti u t-tul ta’ żmien tal-liċenzja. In-notifika għandha wkoll turi l-indirizz tal-website imsemmija fis-subparagrafu (b)(iii) hawn fuq.

                  3.

                  Sabiex ikun żgurat li l-prodotti impurtati taħt is-sistema jintużaw għall-finijiet ta’ saħħa pubblika li għalihom ikunu ġew impurtati, il-Membri importaturi eliġibbli għandhom jieħdu l-miżuri raġonevoli li jistgħu, proporzjonati għall-kapaċitajiet amministrattivi tagħhom u għar-riskju ta’ diverżjoni tal-kummerċ sabiex jimpedixxu r-ri-esportazzjoni tal-prodotti li jkunu fil-fatt ġew impurtati fit-territorji tagħhom taħt is-sistema. F’każ li Membru importatur eliġibbli, li jkun pajjiż li qed jiżviluppa jew wieħed mill-pajjiżi l-anqas żviluppati, ikollu xi diffikultà huwa u jimplementa din id-dispożizzjoni, il-pajjiżi Membri żviluppati għandhom jipprovdu, fuq talba u b’termini u kondizzjonijiet bi qbil reċiproku, koperazzjoni teknika u finanzjarja sabiex l-implementazzjoni tiġi faċilitata.

                  4.

                  Il-Membri għandhom jiżguraw id-disponibbiltà ta’ mezzi ġuridiċi effettivi sabiex ma jħallux l-importazzjoni u l-bejgħ fit-territorji tagħhom ta’ prodotti magħmula taħt is-sistema u devjati lejn is-swieq tagħhom b’mod inkonsistenti mad-dispożizzjonijiet tagħha, bl-użu tal-mezzi diġà meħtieġa li jkunu disponibbli skond dan il-Ftehim. Jekk xi Membru jkun tal-fehma li tali miżuri huma insuffiċjenti għal dan il-għan, il-kwistjoni tista’ tiġi riveduta fil-Kunsill għat-TRIPS fuq talba ta’ dan il-Membru.

                  5.

                  Bil-ħsieb li jiġu sfruttati l-ekonomiji ta’ l-iskala għall-finijiet tat-tisħiħ tal-poter ta’ akkwist għall-prodotti farmaċewtiċi u tal-faċilitazzjoni tal-produzzjoni lokali tagħhom, huwa rikonoxxut li għandu jiġi promoss l-iżvilupp ta’ sistemi li jipprovdu għall-għoti ta’ privattivi reġjonali applikabbli fil-pajjiżi Membri deskritti fIl-paragrafu 3 ta’ l-Artikolu 31bis. Għal dan il-għan, il-pajjiżi Membri żviluppati jimpenjaw ruħhom li jipprovdu koperazzjoni teknika konformement ma’ l-Artikolu 67 ta’ dan il-Ftehim, anke flimkien ma’ organizzazzjonijiet intergovernattivi oħra relevanti.

                  6.

                  Il-Membri jirrikonoxxu kemm huwa kunsiljabbli li jinġiebu ’l quddiem it-trasferiment tat-teknoloġija u l-iżvilupp tal-kapaċitajiet fis-settur farmaċewtiku sabiex tingħeleb il-problema li għandhom quddiemhom il-Membri li m’għandhomx kapaċitajiet suffiċjenti ta’ manifattura jew li m’għandhom l-ebda tali kapaċità fis-settur farmaċewtiku. Għal dan il-għan, il-Membri importaturi eliġibbli u l-Membri esportaturi huma mħeġġa jużaw is-sistema b’mod li jġibu ‘l quddiem dan l-objettiv. Il-Membri jimpenjaw ruħhom li jikkoperaw billi jagħtu attenzjoni speċjali lit-trasferiment tat-teknoloġija u lill-iżvilupp tal-kapaċitajiet fis-settur farmaċewtiku fix-xogħol li jrid isir skond l-Artikolu 66.2 ta’ dan il-Ftehim, paragrafu 7 tad-Dikjarazzjoni dwar il-Ftehim TRIPS u s-Saħħa Pubblika u f’kull xogħol ieħor relevanti tal-Kunsill għal TRIPS.

                  7.

                  Il-Kunsill għal TRIPS għandu jirrivedi kull sena l-funzjonament tas-sistema bil-ħsieb li jiżgura l-operazzjoni effettiva tagħha u għandu jirrapporta kull sena dwar l-operazzjoni tagħha lill-Kunsill Ġenerali.

      APPENDIĊI MA’ L-ANNESS TAL-FTEHIM TRIPS
      Valutazzjoni tal-Kapaċitajiet ta’ Manifattura fis-Settur Farmaċewtiku
      Il-pajjiżi Membri l-anqas żviluppati jitqiesu li m’għandhomx kapaċitajiet suffiċjenti ta’ manifattura jew li m’għandhom l-ebda tali kapaċità fis-settur farmaċewtiku.
      Għal Membri importaturi eliġibbli oħra kemm il-kapaċitajiet ikunu insuffiċjenti jew ineżistenti għall-prodott jew prodotti in kwistjoni jista’ jiġi stabbilit f’wieħed mill-modi li ġejjin:

                  (i)

                  il-Membru msemmi ikun stabbilixxa li m’għandux kapaċità ta’ manifattura fis-settur farmaċewtiku;
                  jew

                  (ii)

                  fejn il-Membru ikollu ċerta kapaċità ta’ manifattura f’dan is-settur, huwa jkun eżamina din il-kapaċità u sab li, għajr għall-kapaċità, bħala proprjetarju stess tagħha, tal-proprjetarju tal-privattiva jew għall-kapaċità kontrollata minnu, din bħalissa hija insuffiċjenti għall-finijiet tas-sodisfazzjon tal-ħtiġijiet tiegħu. Meta jkun stabbilit li din il-kapaċità saret suffiċjenti sabiex tissodisfa l-ħtiġijiet tal-Membru, is-sistema m’għandhiex tapplika aktar.

      (1)  Dan is-subparagrafu huwa mingħajr ħsara għas-subparagrafu 1(b).

      (2)  Huwa mifhum li din in-notifika ma teħtieġx li tiġi approvata minn xi korp tal-WTO sabiex tintuża s-sistema.

      (3)  L-Awstralja, il-Kanada, il-Komunitajiet Ewropej flimkien ma’, għall-finijiet ta’ l-Artikolu 31bis u dan l-Anness, l-Istati membri tagħhom, l-Iżlanda, il-Ġappun, New Zealand, in-Norveġja, l-Iżvizzera, u l-Istati Uniti.

      (4)  Jistgħu jsiru notifiki konġunti li jipprovdu t-tagħrif meħtieġ skond dan is-subparagrafu mill-organizzazzjonijiet reġjonali msemmija fil-paragrafu 3 ta’ l-Artikolu 31bis f’isem il-Membri importaturi eliġibbli li jużaw is-sistema li jkunu Partijiet minnhom, bil-ftehim ta’ dawk il-Partijiet.

      (5)  Is-segretarjat tal-WTO se jagħmel din-notifika disponibbli għall-pubbliku permezz ta’ paġna fuq il-website tal-WTO dedikata għas-sistema.

      (6)  Dan is-subparagrafu huwa mingħajr ħsara għall-Artikolu 66.1 ta’ dan il-Ftehim.

      (7)  Il-liċenzjatarju jista’ juża għal dan il-għan il-website tiegħu stess jew, bl-għajnuna tas-Segretarjat WTO, il-paġna fuq il-website tal-WTO dedikata lis-sistema.

      (8)  Huwa mifhum li din in-notifika ma teħtieġx li tiġi approvata minn xi korp tal-WTO sabiex tintuża s-sistema.

      (9)  Is-segretarjat tal-WTO se jagħmel din in-notifika disponibbli għall-pubbliku permezz ta’ paġna fuq il-website tal-WTO dedikata lis-sistema.


title: 2013/457/UE: Deċiżjoni tal-Kunsill tas- 16 ta’ Settembru 2013 li taħtar Imħallef għat-Tribunal għas-Servizz Pubbliku tal-Unjoni Ewropea

text:
               18.9.2013

               MT

               Il-Ġurnal Uffiċjali tal-Unjoni Ewropea

               L 247/37

         DEĊIŻJONI TAL-KUNSILL
   tas-16 ta’ Settembru 2013
   li taħtar Imħallef għat-Tribunal għas-Servizz Pubbliku tal-Unjoni Ewropea
   (2013/457/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari r-raba’ paragrafu tal-Artikolu 257 tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari l-paragrafu 1 tal-Artikolu 106a tiegħu,
   Billi:

               (1)

               Skont l-Artikoli 2 u 3(1) tal-Anness I għall-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea, anness għat-Trattat dwar l-Unjoni Ewropea, it-Trattat dwar il-Funzjonament tal-Unjoni Ewropea u t-Trattat li jistabbilixxi l-Komunità Ewropea tal-Enerġija Atomika, u wara r-riżenja b’effett mill-1 ta’ Ottubru 2013 tas-Sinjura Irena BORUTA, għandu jinħatar imħallef tat-Tribunal għas-Servizz Pubbliku tal-Unjoni Ewropea (minn hawn ’il quddiem “it-Tribunal għas-Servizz Pubbliku”) għall-perijodu mill-1 ta’ Ottubru 2013 sat-30 ta’ Settembru 2019.

               (2)

               Saret sejħa pubblika għall-applikazzjonijiet (1).

               (3)

               Il-Kumitat previst permezz tal-Artikolu 3(3) tal-Anness I għall-Protokoll Nru 3 ltaqa’ fl-4 u l-5 ta’ Ġunju u fit-2 u t-3 ta’ Lulju 2013. Fi tmiem id-diskussjonijiet tiegħu, hu ta l-opinjoni tiegħu dwar l-idoneità tal-kandidati biex jeżerċitaw id-dmirijiet ta’ Imħallef fit-Tribunal għas-Servizz Pubbliku u ma’ din l-opinjoni hemeż lista ta’ kandidati li għandhom l-esperjenza tal-ogħla livell l-aktar adatta.

               (4)

               Għaldaqstant huwa adatt li tinħatar waħda mill-persuni inklużi f’dik il-lista bħala Mħallef tat-Tribunal għas-Servizz Pubbliku, għall-perijodu mill-1 ta’ Ottubru 2013 sat-30 ta’ Settembru 2019, filwaqt li tiġi żgurata kompożizzjoni ekwilibrata tat-Tribunal għas-Servizz Pubbliku fuq bażi ġeografika l-aktar wiesgħa possibbli minn fost iċ-ċittadini tal-Istati Membri u fir-rigward tas-sistemi ġuridiċi nazzjonali rappreżentati,

         ADOTTA DIN ID-DEĊIŻJONI:
   Artikolu 1
   Is-Sur Jesper SVENNINGSEN huwa b’dan maħtur Imħallef għat-Tribunal għas-Servizz Pubbliku tal-Unjoni Ewropea għall-perijodu mill-1 ta’ Ottubru 2013 sat-30 ta’ Settembru 2019.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, is-16 ta’ Settembru 2013.

            Għall-Kunsill

            Il-President

         L. LINKEVIČIUS

      (1)  ĠU C 82, 21.3.2013, p. 5.


title: Deċiżjoni tal-Kunsill (PESK) 2016/2382 tal-21 ta' Diċembru 2016 li tistabbilixxi Kulleġġ Ewropew ta' Sigurtà u ta' Difiża (KESD) u li tħassar id-Deċiżjoni 2013/189/PESK

text:
               23.12.2016

               MT

               Il-Ġurnal Uffiċjali tal-Unjoni Ewropea

               L 352/60

         DEĊIŻJONI TAL-KUNSILL (PESK) 2016/2382
   tal-21 ta' Diċembru 2016
   li tistabbilixxi Kulleġġ Ewropew ta' Sigurtà u ta' Difiża (KESD) u li tħassar id-Deċiżjoni 2013/189/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 42(4) u 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Lulju 2005, il-Kunsill adotta l-Azzjoni Konġunta 2005/575/PESK li tistabbilixxi Kulleġġ Ewropew għas-Sigurtà u d-Difiża (“KESD”) (1). Dik l-Azzjoni Konġunta ġiet sostitwita bl-Azzjoni Konġunta 2008/550/PESK (2). Min-naħa tagħha, dik l-Azzjoni Konġunta tħassret mid-Deċiżjoni tal-Kunsill 2013/189/PESK (3).

               (2)

               F'Novembru 2008, il-Kunsill adotta l-Inizjattiva Ewropea għall-Iskambju ta' Uffiċjali Żgħażagħ, immudellata fuq Erasmus (4) u qabel li grupp ta' ħidma ta' implimentazzjoni jiltaqa' fi ħdan il-qafas tal-Bord Akkademiku Eżekuttiv tal-KESD.

               (3)

               Fil-15 ta' Lulju 2016, il-Kumitat ta' Tmexxija tal-KESD qabel dwar rakkomandazzjonijiet dwar il-perspettivi futuri tal-KESD.

               (4)

               L-attivitajiet ta' taħriġ u edukazzjoni fi ħdan il-qafas tal-KESD għandhom jitwettqu fil-qasam tal-PSDK/PESK inkluż fl-oqsma ta' stabbilizzazzjoni tal-konflitti, riżoluzzjoni tal-konflitti u l-kondizzjonijiet neċessarji għall-iżvilupp sostenibbli.

               (5)

               Filwaqt li jkun adatt li l-persunal tal-KESD ikun jikkonsisti prinċipalment minn persunal issekondat, jista' jkun neċessarju li l-pożizzjoni ta' assistent amministrattiv u finanzjarju timtela minn membru tal-persunal ikkuntrattat.

               (6)

               Bis-saħħa tad-Deċiżjoni tal-Kunsill 2010/427/UE (5), is-SEAE għandu jipprovdi lill-KESD l-appoġġ li qabel kien jingħata mis-Segretarjat Ġenerali tal-Kunsill.

         ADOTTA DIN ID-DEĊIŻJONI:
   KAPITOLU I

      STABBILIMENT, MISSJONI, OBJETTIVI U KOMPITI

   Artikolu 1
   Stabbiliment
   B'dan qed jiġi stabbilit Kulleġġ Ewropew ta' Sigurtà u ta' Difiża (“KESD”).
   Artikolu 2
   Missjoni
   Il-KESD għandu jipprovdi taħriġ u edukazzjoni fil-qasam tal-Politika ta' Sigurtà u ta' Difiża Komuni (PSDK) tal-Unjoni fil-kuntest usa' tal-Politika Estera u ta' Sigurtà Komuni (PESK) f'livell Ewropew sabiex ikun hemm żvilupp u promozzjoni ta' viżjoni komuni tal-PSDK u l-PESK fost il-persunal ċivili u militari, u biex tiġi identifikata u mxerrda l-aħjar prattika fir-rigward ta' diversi kwistjonijiet tal-PSDK u l-PESK permezz tal-attivitajiet ta' taħriġ u edukazzjoni tiegħu (“attivitajiet ta' taħriġ u edukazzjoni tal-KESD”).
   Artikolu 3
   Objettivi
   Il-KESD għandu jkollu l-objettivi li ġejjin:

               (a)

               it-tisħiħ ulterjuri tal-kultura Ewropea komuni rigward is-sigurtà u d-difiża fl-Unjoni u l-promozzjoni tal-prinċipji stabbiliti fl-Artikolu 21(1) TUE barra l-Unjoni;

               (b)

               il-promozzjoni ta' fehim aħjar tal-PSDK bħala parti essenzjali tal-PESK;

               (c)

               il-forniment lill-istanzi tal-Unjoni ta' persunal kompetenti li jkun kapaċi jaħdem b'mod effiċjenti fil-materji kollha tal-PSDK u tal-PESK;

               (d)

               il-forniment lill-amministrazzjonijiet u l-persunal tal-Istati Membri ta' persunal kompetenti li jkun familjari mal-politika, l-istituzzjonijiet u l-proċeduri tal-Unjoni fil-qasam tal-PSDK u tal-PESK;

               (e)

               il-forniment lill-persunal tal-Missjonijiet u l-Operazzjonijiet tal-PSDK ta' viżjoni komuni dwar il-prinċipji ta' funzjonament tal-Missjonijiet u l-Operazzjonijiet tal-PSDK u ta' sens ta' identità Ewropea komuni;

               (f)

               il-forniment ta' taħriġ u edukazzjoni li jirrispondu għall-bżonnijiet ta' taħriġ u edukazzjoni tal-Missjonijiet u l-Operazzjonijiet tal-PSDK;

               (g)

               l-appoġġ għas-sħubijiet tal-Unjoni fil-qasam tal-PSDK u tal-PESK, b'mod partikolari sħubijiet ma' dawk il-pajjiżi li jipparteċipaw fil-missjonijiet tal-PSDK;

               (h)

               l-appoġġ għall-immaniġġar ċivili tal-kriżijiet inkluż fil-qasam tal-prevenzjoni ta' konflitti, u l-istabbiliment jew il-manteniment tal-kondizzjonijiet għall-iżvilupp sostenibbli;

               (i)

               il-promozzjoni tal-Inizjattiva Ewropea għall-Iskambju ta' Uffiċjali Żgħażagħ:

               (j)

               l-għajnuna għall-promozzjoni ta' relazzjonijiet u kuntatti professjonali fost il-parteċipanti fl-oqsma tat-taħriġ u tal-edukazzjoni;

         Fejn adatt, għandha tingħata attenzjoni biex tiġi żgurata l-konsistenza ma' attivitajiet oħra tal-Unjoni.
   Artikolu 4
   Kompiti tal-KESD
   1.   Il-kompiti ewlenin tal-KESD għandhom ikunu, f'konformità mal-missjoni u l-objettivi tiegħu, l-organizzazzjoni u t-tmexxija ta' attivitajiet ta' taħriġ u edukazzjoni tal-KESD fil-qasam tal-PSDK u tal-PESK.
   2.   L-attivitajiet ta' taħriġ u edukazzjoni tal-KESD għandhom jinkludu:

               (a)

               korsijiet ta' livell bażiku u avvanzat li jippromwovu fehim ġeneriku tal-PSDK u tal-PESK;

               (b)

               korsijiet li jiżviluppaw it-tmexxija;

               (c)

               korsijiet li jappoġġaw direttament il-Missjonijiet u l-Operazzjonijiet tal-PSDK, inkluż taħriġ u edukazzjoni ta' qabel l-iskjerament u matul il-missjonijiet jew l-operazzjonijiet;

               (d)

               korsijiet li jappoġġaw is-sħubiji tal-UE u l-pajjiżi li jieħdu sehem f'Missjonijiet u Operazzjonijiet tal-PSDK;

               (e)

               moduli li jappoġġaw taħriġ u edukazzjoni ċivili u militari fil-qasam tal-PSDK u tal-PESK;

               (f)

               korsijiet, seminars, programmi u konferenza dwar il-PSDK u l-PESK għal udjenzi speċjalizzati jew b'enfasi speċifika.

               (g)

               moduli komuni organizzati taħt l-Inizjattiva Ewropea għall-Iskambju ta' Uffiċjali Żgħażagħ, ispirata mill-programm Erasmus.

         Għalkemm formalment mhumiex attivitajiet ta' taħriġ u edukazzjoni tal-KESD, il-KESD għandu jappoġġa u jippromwovi wkoll is-semestri Ewropej u lawrji tal-Masters konġunti bl-użu ta' moduli komuni msemmija fl-ewwel subparagrafu.
   Għandhom jinbdew attivitajiet oħrajn ta' taħriġ u edukazzjoni, kif deċiż mill-Kumitat ta' Tmexxija msemmi fl-Artikolu 9 (“il-Kumitat ta' Tmexxija”).
   3.   Minbarra l-attivitajiet imsemmija fil-paragrafu 2, il-KESD għandu, b'mod partikolari:

               (a)

               jappoġġa r-relazzjonijiet li għandhom jiġu stabbiliti bejn l-istituti msemmija fl-Artikolu 5(1) involuti fin-netwerk imsemmi f'dak il-paragrafu (“in-netwerk”);

               (b)

               imexxi u jiżviluppa aktar sistema ta' Tagħlim elettroniku biex tappoġġa l-attivitajiet ta' taħriġ u edukazzjoni tal-PSDK u tal-PESK, jew, f'ċirkostanzi eċċezzjonali, biex tintuża bħala attività ta' taħriġ u edukazzjoni awtonoma;

               (c)

               jiżviluppa u jipproduċi materjal ta' taħriġ u edukazzjoni fil-qasam tal-PSDK u tal-PESK abbażi wkoll ta' materjal rilevanti li diġà jeżisti;

               (d)

               jappoġġa Assoċjazzjoni tal-Alumni bejn parteċipanti preċedenti fit-taħriġ;

               (e)

               jappoġġa programmi ta' skambju fil-qasam tal-PSDK u tal-PESK bejn l-istituti ta' taħriġ u edukazzjoni tal-Istati Membri;

               (f)

               jaġixxi bħala amministratur ta' kompartiment tal-modulu Schoolmaster tal-proġett Goalkeeper u jikkontribwixxi għall-Programm ta' Taħriġ annwali tal-Unjoni fil-PSDK permezz ta' dan il-modulu;

               (g)

               jipprovdi appoġġ għall-immaniġġar ta' taħriġ u edukazzjoni fil-qasam tal-prevenzjoni tal-konflitti, l-immaniġġar ċivili ta' kriżijiet, l-istabbiliment jew il-manteniment tal-kondizzjonijiet għall-iżvilupp sostenibbli u l-inizjattivi tar-Riforma tas-Settur tas-Sigurtà, kif ukoll il-promozzjoni taċ-ċibersigurtà u sensibilizzazzjoni dwar it-theddid ibridu;

               (h)

               jorganizza u jmexxi konferenza annwali tan-netwerk li tlaqqa' flimkien l-esperti fit-taħriġ u l-edukazzjoni ċivili u militari fil-PSDK mill-istituti ta' taħriġ u edukazzjoni u tal-ministeri tal-Istati Membri, u l-atturi rilevanti esterni rilevanti ta' taħriġ u edukazzjoni u;

               (i)

               iżomm relazzjonijiet ma' atturi rilevanti fil-qasam tal-Ġustizzja, il-Libertà u s-Sigurtà, fil-qasam tal-Iżvilupp u l-Kooperazzjoni, u ma' Organizzazzjonijiet Internazzjonali rilevanti.

         KAPITOLU II

      ORGANIZZAZZJONI

   Artikolu 5
   Netwerk
   1.   Il-KESD għandu jkun organizzat bħala netwerk li jġib flimkien l-istituti, il-kulleġġi, l-akkademji, l-universitajiet, l-istituzzjonijiet u atturi oħra li jittrattaw kwistjonijiet tal-politika ta' sigurtà u ta' difiża fl-Unjoni, ċivili u militari, kif identifikati mill-Istati Membri, kif ukoll l-Istitut tal-Unjoni Ewropea għall-Istudji fuq is-Sigurtà (EUISS).
   Il-KESD għandu jistabbilixxi rabtiet mill-qrib mal-istituzzjonijiet tal-Unjoni u l-aġenziji rilevanti tal-Unjoni, b'mod partikolari

               (a)

               mal-Aġenzija tal-UE għal taħriġ fl-infurzar tal-liġi (“CEPOL”),

               (b)

               mal-Aġenzija Ewropea għall-Gwardja tal-Fruntiera u tal-Kosta (“Frontex”),

               (c)

               mal-Aġenzija Ewropea għad-Difiża (“EDA”),

               (d)

               maċ-Ċentru Satellitari tal-Unjoni Ewropea (“EU SatCen”), u

               (e)

               u mal-Uffiċċju Ewropew tal-Pulizija (“Europol”).

         2.   Fejn ikun adatt, organizzazzjonijiet internazzjonali, intergovernattivi, governattivi u nongovernattivi jistgħu jiksbu l-istatus ta' “sieħeb assoċjat tan-netwerk” (“ANP”), li l-arranġamenti dettaljati tagħhom ser jiġu maqbula mill-Kumitat ta' Tmexxija.
   3.   Il-KESD għandu jaħdem taħt ir-responsabbiltà ġenerali tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (“RGħ”).
   Artikolu 6
   Ir-rwol tal-Istitut tal-Unjoni Ewropea għall-Istudji fuq is-Sigurtà
   1.   Bħala parti min-netwerk tal-KESD, l-EUISS jikkoopera mal-KESD billi jagħmel disponibbli l-kompetenza esperta u l-kapaċitajiet ta' ġbir ta' għarfien tiegħu għall-attivitajiet ta' taħriġ tal-KESD, inkluż permezz ta' pubblikazzjonijiet tal-EUISS, fil-limiti tal-kapaċitajiet tiegħu stess.
   2.   B'mod partikolari, l-EUISS jipprovdi l-lectures mogħtija mill-analisti tal-EUISS u jikkontribwixxi għall-iżvilupp ulterjuri tal-kontenut tat-Tagħlim elettroniku tal-KESD.
   3.   L-EUISS jappoġġa wkoll l-Assoċjazzjoni tal-Alumni tal-KESD.
   Artikolu 7
   Kapaċità Legali
   1.   Il-KESD għandu jkollu l-kapaċità legali meħtieġa sabiex:

               (a)

               iwettaq il-kompiti tiegħu u jilħaq l-objettivi tiegħu;

               (b)

               jidħol fil-kuntratti u l-arranġamenti amministrattivi neċessarji għall-funzjonament tiegħu, inkluż li jimplimenta l-issekondar ta' persunal, u jirrekluta persunal kuntrattwali; jakkwista tagħmir, partikolarment tagħmir għat-tagħlim;

               (c)

               ikollu kontijiet bankarji; u

               (d)

               jkun parti fi proċedimenti legali.

         2.   Kwalunkwe responsabbiltà li tista' tirriżulta minn kuntratti konklużi mill-KESD għandha tkun koperta mill-fondi disponibbli għalih bis-saħħa tal-Artikoli 16 u 17.
   Artikolu 8
   Struttura
   L-istruttura li ġejja għandha tiġi stabbilita taħt il-KESD:

               (a)

               il-Kumitat ta' Tmexxija b'responsabbiltà għall-koordinazzjoni u d-direzzjoni ġenerali tal-attivitajiet ta' taħriġ u edukazzjoni tal-KESD;

               (b)

               il-Bord Akkademiku Eżekuttiv (“il-Bord”) b'responsabbiltà li jiżgura l-kwalità u l-koerenza tal-attivitajiet ta' taħriġ u edukazzjoni tal-KESD;

               (c)

               il-Kap tal-KESD (“il-Kap”), rappreżentant legali uniku tal-KESD, b'responsabbiltà għall-immaniġġar finanzjarju u amministrattiv tal-KESD, kif ukoll li jagħti pariri lill-Kumitat u l-Bord fl-organizzazzjoni u l-immaniġġar tal-attivitajiet tal-KESD;

               (d)

               is-Segretarjat tal-KESD (“is-Segretarjat”) biex jassisti lill-Kap fit-twettiq tal-kompiti tiegħu u b'mod partikolari biex jassisti lill-Bord jiżgura l-kwalità u l-koerenza ġenerali tal-attivitajiet ta' taħriġ u edukazzjoni tal-KESD.

         Artikolu 9
   Kumitat ta' Tmexxija
   1.   Il-Kumitat ta' Tmexxija, magħmul minn rappreżentant wieħed maħtur minn kull Stat Membru, għandu jkun il-korp li jieħu d-deċiżjonijiet tal-KESD. Kull membru tal-Kumitat jista' jkun irrappreżentat jew akkumpanjat minn membru supplenti.
   2.   Il-membri tal-Kumitat ta' Tmexxija jistgħu jkunu akkumpanjati minn esperti għal-laqgħat tal-Kumitat.
   3.   Il-Kumitat ta' Tmexxija għandu jkun ippresedut minn rappreżentant tar-RGħ li jkollu esperjenza adatta. Huwa għandu jiltaqa' mill-inqas erba' darbiet f'sena.
   4.   Rappreżentanti mill-pajjiżi aderenti mal-Unjoni jistgħu jattendu l-laqgħat tal-Kumitat ta' Tmexxija bħala osservaturi attivi.
   5.   Il-Kap, persunal ieħor tal-KESD, il-President tal-Bord u meta jkun adatt il-Presidenti tal-konfigurazzjonijiet differenti tiegħu, kif ukoll rappreżentant tal-Kummissjoni u Istituzzjonijiet oħra tal-UE, inkluż is-SEAE, għandhom jipparteċipaw fil-laqgħat tal-Kumitat ta' Tmexxija mingħajr dritt li jivvotaw.
   6.   Il-kompiti tal-Kumitat ta' Tmexxija għandhom ikunu li:

               (a)

               japprova u jagħmel rieżami regolari tal-attivitajiet ta' taħriġ u edukazzjoni tal-KESD li jirriflettu r-rekwiżiti maqbula ta' taħriġ u edukazzjoni tal-KESD;

               (b)

               japprova l-programm akkademiku annwali tal-KESD;

               (c)

               jagħżel u jipprijoritizza l-attivitajiet ta' taħriġ u edukazzjoni li għandhom isiru taħt il-KESD, b'kont meħud tar-riżorsi disponibbli għall-KESD u rekwiżiti għal taħriġ u edukazzjoni identifikati;

               (d)

               jagħżel l-Istat Membru jew l-Istati Membri li jospitaw l-attivitajiet ta' taħriġ u edukazzjoni tal-KESD u l-istituti li jmexxuhom;

               (e)

               jiddeċiedi dwar il-ftuħ ta' attivitajiet ta' taħriġ u edukazzjoni speċifiċi tal-KESD għal parteċipazzjoni ta' pajjiżi terzi fil-qafas politiku ġenerali stabbilit mill-Kumitat Politiku u ta' Sigurtà;

               (f)

               jadotta l-kurrikula għall-attivitajiet kollha ta' taħriġ u edukazzjoni tal-KESD;

               (g)

               jieħu nota tar-rapporti ta' evalwazzjoni tal-korsijiet;

               (h)

               jieħu nota tar-rapport annwali ġenerali dwar l-attivitajiet ta' taħriġ u edukazzjoni tal-KESD u jadotta r-rakkomandazzjonijiet tiegħu, li għandhom jintbagħtu lill-korpi rilevanti tal-Kunsill;

               (i)

               jipprovdi gwida ġenerali għall-ħidma tal-Bord;

               (j)

               jaħtar il-Presidenti tal-Bord Akkademiku Eżekuttiv u l-konfigurazzjonijiet differenti tiegħu;

               (k)

               jieħu d-deċiżjonijiet neċessarji fir-rigward tal-funzjonament tal-KESD sa fejn dawn ma jkunux attribwiti lil korpi oħra;

               (l)

               japprova l-baġit annwali u kwalunkwe baġit emendatorju, fuq proposti mill-Kap;

               (m)

               japprova l-kontijiet annwali u jagħti kwittanza lill-Kap;

               (n)

               japprova regoli addizzjonali applikabbli għan-nefqa mmaniġġata mill-KESD;

               (o)

               japprova kwalunkwe ftehim ta' finanzjament u arranġamenti tekniċi mal-Kummissjoni, is-SEAE, Aġenzija tal-Unjoni jew Stat Membru dwar l-iffinanzjar jew l-implimentazzjoni tan-nefqa tal-KESD;

               (p)

               jikkontribwixxi għall-proċess tal-għażla tal-Kap kif definit fl-Artikolu 11(3).

         7.   Il-Kumitat ta' Tmexxija għandu japprova r-Regoli ta' Proċedura tiegħu.
   8.   Ħlief fil-każ previst fl-Artikolu 2(6) tar-regoli finanzjarji applikabbli għan-nefqa ffinanzjata mill-KESD u l-iffinanzjar tiegħu, il-Kumitat ta' Tmexxija għandu jaġixxi b'maġġoranza kwalifikata, kif definit fl-Artikolu 16(4) tat-Trattat dwar l-Unjoni Ewropea.
   Artikolu 10
   Il-Bord Akkademiku Eżekuttiv
   1.   Il-Bord għandu jkun magħmul minn rappreżentanti għoljin minn dawk l-istituti ċivili u militari u atturi oħra identifikati mill-Istati Membri biex jappoġġaw it-tmexxija tal-attivitajiet ta' taħriġ u edukazzjoni tal-KESD u tad-Direttur tal-EUISS jew ir-rappreżentant tad-Direttur.
   2.   Il-President tal-Bord għandu jinħatar mill-Kumitat ta' Tmexxija minn fost il-membri tal-Bord.
   3.   Ir-Rappreżentanti tal-Kummissjoni u tas-SEAE għandhom jiġu mistiedna jattendu l-laqgħat tal-Bord.
   4.   Ir-rappreżentanti għoljin tas-sħab assoċjati tan-netwerk għandhom jiġu mistiedna jattendu l-laqgħat tal-Bord bħala osservaturi attivi.
   5.   Esperti akkademiċi u uffiċjali għoljin minn istituzzjonijiet tal-Unjoni u dawk nazzjonali jistgħu jiġu mistiedna jattendu l-laqgħat tal-Bord bħala osservaturi. Meta jkun xieraq u skont il-każ, l-esperti akkademiċi u l-uffiċjali għoljin li huma rappreżentanti ta' istituti li mhumiex membri tan-netwerk jistgħu jiġu mistiedna jipparteċipaw fil-laqgħat tal-Bord.
   6.   Il-kompiti tal-Bord għandhom ikunu li:

               (a)

               jipprovdi pariri u rakkomandazzjonijiet akkademiċi lill-Kumitat ta' Tmexxija;

               (b)

               jimplimenta, permezz tan-netwerk, il-programm akkademiku annwali miftiehem;

               (c)

               jissorvelja s-sistema tat-Tagħlim elettroniku;

               (d)

               jiżviluppa kurrikula għall-attivitajiet kollha ta' taħriġ u edukazzjoni tal-KESD;

               (e)

               jiżgura koordinazzjoni ġenerali tal-attivitajiet ta' taħriġ u edukazzjoni tal-KESD fost l-istituti kollha;

               (f)

               jirrevedi l-istandards tal-attivitajiet ta' taħriġ u edukazzjoni mwettqa fis-sena akkademika ta' qabel;

               (g)

               iressaq proposti lill-Kumitat ta' Tmexxija rigward attivitajiet ta' taħriġ u edukazzjoni fis-sena akkademika li jkun imiss;

               (h)

               jiżgura evalwazzjoni sistematika tal-attivitajiet kollha ta' taħriġ u edukazzjoni tal-KESD u japprova r-rapporti ta' evalwazzjoni tal-korsijiet;

               (i)

               jikkontribwixxi għall-abbozz tar-rapport annwali ġenerali dwar l-attivitajiet tal-KESD;

               (j)

               jappoġġa l-implimentazzjoni tal-Inizjattiva Ewropea għall-Iskambju ta' Uffiċjali Żgħażagħ, ispirata mill-programm Erasmus.

         7.   Biex jaqdi l-kompiti tiegħu, il-Bord jista' jiltaqa' f'konfigurazzjonijiet differenti ffokati fuq proġetti. Il-Kumitat ta' Tmexxija għandu jiġu jaqbel dwar dawk il-konfigurazzjonijiet u l-Bord għandu jfassal ir-regoli u l-arranġamenti li jirregolaw il-ħolqien u l-funzjonament ta' dawk il-konfigurazzjonijiet. Kull konfigurazzjoni tagħti rapport dwar l-attivitajiet tagħha lill-Bord ġenerali mill-inqas darba fis-sena, u wara dan il-mandat tagħha jista' jiġi estiż.
   8.   Membru tas-Segretarjat tal-KESD jappoġġa u jassisti lill-Bord u kull waħda mill-konfigurazzjonijiet tiegħu. Dan il-membru jattendi l-laqgħat mingħajr id-dritt tal-vot. Jekk ma jkunx jista' jiġi identifikat kandidat ieħor, hu jista' fl-istess ħin, jippresiedi l-laqgħat.
   9.   Ir-Regoli ta' Proċedura tal-Bord u ta' kull waħda mill-konfigurazzjonijiet tiegħu għandhom jiġu adottati mill-Kumitat ta' Tmexxija.
   Artikolu 11
   Il-Kap
   1.   Il-Kap għandu:

               (a)

               ikun responsabbli mill-attivitajiet tal-KESD;

               (b)

               ikun rappreżentant legali uniku tal-KESD;

               (c)

               ikun responsabbli mill-immaniġġjar finanzjarju u amministrattiv tal-KESD;

               (d)

               jagħti pariri lill-Kumitat ta' Tmexxija u lill-Bord u jappoġġa l-ħidma tagħhom; u

               (e)

               jaġixxi bħala r-rappreżentant tal-KESD għall-attivitajiet ta' taħriġ u edukazzjoni fin-netwerk u barra minnu.

         2.   Il-kandidati għall-pożizzjoni ta' Kap għandhom ikunu persuni b'kompetenza esperta u esperjenza stabbiliti u rikonoxxuti fit-taħriġ u l-edukazzjoni. L-Istati Membri jistgħu jinnominaw kandidati għall-pożizzjoni ta' Kap. Il-persunal tal-istituzzjonijiet tal-Unjoni u tas-SEAE jistgħu japplikaw għal din il-pożizzjoni, f'konformità mar-regoli applikabbli.
   3.   Il-proċess ta' preselezzjoni għandu jiġi organizzat taħt ir-responsabbiltà tar-RGħ. Il-bord ta' preselezzjoni għandu jikkonsisti minn tliet rappreżentanti tas-SEAE. Dan għandu jkun presedut mill-President tal-Kumitat ta' Tmexxija. Abbażi tar-riżultati tal-preselezzjoni, ir-RGħ għandu jipprovdi lill-Kumitat ta' Tmexxija rakkomandazzjoni b'lista ristretta ta' mill-inqas tliet kandidati, imfassla skont l-ordni tal-preferenza tal-bord ta' preselezzjoni. Mill-inqas nofs il-kandidati fil-lista ristretta għandhom jiġu mill-Istati Membri. Il-kandidati jippreżentaw il-viżjoni tagħhom għall-KESD lill-Kumitat ta' Tmexxija, u wara dan l-Istati Membri jiġu mistiedna jikklassifikaw lill-kandidati b'vot sigriet, bil-miktub. Il-Kap għandu jinħatar mir-RGħ bħala membru tal-persunal tas-SEAE.
   4.   Il-kompiti tal-Kap għandhom b'mod partikolari jkunu li:

               (a)

               jieħu kull pass meħtieġ, inkluż l-adozzjoni ta' struzzjonijiet amministrattivi interni u l-pubblikazzjoni ta' avviżi, biex jiżgura li l-attivitajiet tal-KESD jiffunzjonaw b'mod effettiv;

               (b)

               ifassal l-abbozz preliminari tar-rapport annwali tal-KESD u l-abbozz preliminari tal-programm ta' ħidma tiegħu li għandhom jiġu ppreżentati lill-Kumitat ta' Tmexxija abbażi tal-proposti ppreżentati mill-Bord;

               (c)

               jikkoordina l-implimentazzjoni tal-programm ta' ħidma tal-KESD;

               (d)

               iżomm kuntatti mal-awtoritajiet rilevanti fl-Istati Membri;

               (e)

               iżomm kuntatti mal-atturi rilevanti esterni ta' taħriġ u edukazzjoni fil-qasam tal-PESK u tal-PSDK;

               (f)

               jikkonkludi fejn ikun meħtieġ arranġamenti tekniċi dwar attivitajiet ta' taħriġ u edukazzjoni tal-KESD mal-awtoritajiet u l-atturi rilevanti ta' taħriġ u edukazzjoni fil-qasam tal-PESK u tal-PSDK;

               (g)

               iwettaq kull kompitu ieħor assenjat lilu mill-Kumitat ta' Tmexxija.

         5.   Il-Kap għandu jkun responsabbli għall-immaniġġjar finanzjarju u amministrattiv tal-KESD, u b'mod partikolari għandu:

               (a)

               ifassal u jippreżenta lill-Kumitat ta' Tmexxija kull abbozz tal-baġit;

               (b)

               jadotta l-baġits wara li jiġu approvati mill-Kumitat ta' Tmexxija;

               (c)

               ikun l-uffiċjal li jawtorizza l-baġit tal-KESD;

               (d)

               jiftaħ kont bankarju wieħed jew aktar f'isem il-KESD;

               (e)

               jinnegozja, jippreżenta lill-Kumitat ta' Tmexxija u jikkonkludi kwalunkwe ftehim ta' finanzjament u/jew arranġament tekniku mal-Kummissjoni, is-SEAE jew Stat Membru dwar il-finanzjament u/jew l-implimentazzjoni tan-nefqa tal-KESD;

               (f)

               jagħżel il-persunal tas-Segretarjat, bl-għajnuna ta' bord tas-selezzjoni;

               (g)

               jinnegozja u jiffirma f'isem il-KESD kull Skambju ta' Ittri għall-issekondar ta' persunal tas-Segretarjat lill-KESD;

               (h)

               jinnegozja u jiffirma f'isem il-KESD kull kuntratt ta' impjieg għal persunal imħallas mill-baġit tal-KESD;

               (i)

               b'mod ġenerali, jirrappreżenta lill-KESD għall-finijiet ta' kull att legali b'implikazzjonijiet finanzjarji;

               (j)

               jippreżenta lill-Kumitat ta' Tmexxija l-kontijiet annwali tal-KESD.

         6.   Il-Kap għandu jagħti rendikont tal-attivitajiet tiegħu lill-Kumitat ta' Tmexxija.
   Artikolu 12
   Is-Segretarjat tal-KESD
   1.   Is-Segretarjat għandu jassisti lill-Kap fil-qadi tad-dmirijietu tal-Kap;
   2.   Is-Segretarjat għandu jipprovdi appoġġ lill-Kumitat ta' Tmexxija, lill-Bord inkluż il-konfigurazzjonijiet tiegħu u lil istituzzjonijiet għall-immaniġġjar, il-koordinazzjoni u l-organizzazzjoni tal-attivitajiet ta' taħriġ u edukazzjoni tal-KESD;
   3.   Is-Segretarjat għandu jappoġġa u jassisti l-Bord biex jiżgura l-kwalità u l-koerenza ġenerali tal-attivitajiet ta' taħriġ u edukazzjoni tal-KESD u biex jiżgura li jibqgħu konformi ma' żviluppi fil-politika tal-Unjoni. B'mod partikolari, għandu jgħin biex jiġi żgurat li l-passi kollha fil-forniment ta' attività ta' taħriġ u edukazzjoni, mill-iżvilupp tal-kurrikulu u l-kontenut sal-approċċ metodoloġiku, għandhom jirriflettu l-ogħla standards possibbli;
   4.   Kull istitut li jifforma parti min-netwerk tal-KESD għandu jinnomina punt ta' kuntatt mas-Segretarjat biex jittratta l-kwistjonijiet organizzattivi u amministrattivi konnessi mal-organizzazzjoni tal-attivitajiet ta' taħriġ u edukazzjoni tal-KESD;
   5.   Is-Segretarjat għandu jikkoopera mill-qrib mal-Kummissjoni u mas-SEAE.
   Artikolu 13
   Persunal tal-KESD
   1.   Il-persunal tal-KESD għandu jkun magħmul minn:

               (a)

               persunal issekondat lill-KESD mill-istituzzjonijiet tal-Unjoni, is-SEAE u aġenziji tal-Unjoni;

               (b)

               esperti nazzjonali ssekondati lill-KESD mill-Istati Membri;

               (c)

               persunal ikkuntrattat meta l-ebda espert nazzjonali ma jkun ġie identifikat għall-pożizzjoni ta' assistent amministrattiv u finanzjarju u wara l-approvazzjoni tal-Kumitat ta' Tmexxija.

         2.   Il-KESD jista' jirċievi interns u akkademiċi mistiedna.
   3.   L-għadd ta' persunal tal-KESD għandu jkun deċiż mill-Kumitat ta' Tmexxija flimkien mal-baġit għas-sena li jkun imiss u għandu jkollu rabta ċara mal-għadd ta' attivitajiet ta' taħriġ u edukazzjoni tal-KESD u kompiti oħra kif definiti fl-Artikolu 4.
   4.   Id-Deċiżjoni tar-RGħ (6) Sigurtà li tistabbilixxi r-regoli applikabbli għall-esperti nazzjonali ssekondati lis-SEAE għandha tapplika mutatis mutandis għall-esperti nazzjonali ssekondati lill-KESD mill-Istati Membri. Ir-Regolamenti tal-Persunal tal-Unjoni jibqgħu applikabbli għall-persunal issekondat lill-KESD mill-Istituzzjonijiet tal-Unjoni Ewropea, inkluż għall-persunal ikkuntrattat imħallas mill-baġit tal-KESD.
   5.   Il-Kumitat ta' Tmexxija, fuq proposta mir-RGħ, għandu jiddefinixxi sa fejn neċessarju l-kondizzjonijiet applikabbli għall-interns u l-akkademiċi mistiedna.
   6.   Il-persunal tal-KESD ma jistax jikkonkludi kuntratti jew jidħol fi kwalunkwe tip ta' obbligu finanzjarju f'isem il-KESD mingħajr l-awtorizzazzjoni minn qabel bil-miktub tal-Kap.
   KAPITOLU III

      FINANZJAMENT

   Artikolu 14
   Kontribuzzjonijiet in natura għall-attivitajiet ta' taħriġ u edukazzjoni
   1.   Kull Stat Membru, istituzzjoni tal-Unjoni, aġenzija u istitut tal-Unjoni, u s-SEAE għandu jġarrab l-ispejjeż kollha marbutin mal-parteċipazzjoni tiegħu fil-KESD, inklużi salarji, allowances, infiq tal-ivvjaġġar u sussistenza u spejjeż marbutin mal-appoġġ organizzattiv u amministrattiv tal-attivitajiet ta' taħriġ u edukazzjoni tal-KESD.
   2.   Kull parteċipant fl-attivitajiet ta' taħriġ u edukazzjoni tal-KESD għandu jġarrab l-ispejjeż kollha marbutin mal-parteċipazzjoni tiegħu.
   Artikolu 15
   Appoġġ mis-SEAE
   1.   Is-SEAE għandu jġarrab l-ispejjeż li jirriżultaw meta jospita lill-Kap u lis-Segretarjat tal-KESD fil-bini tiegħu, inkluż l-ispejjeż tat-teknoloġija tal-informazzjoni, l-issekondar tal-Kap u l-issekondar ta' membru tal-persunal assistent wieħed lis-Segretarjat tal-KESD.
   2.   Is-SEAE għandu jipprovdi lill-KESD bl-appoġġ amministrattiv meħtieġ għar-reklutaġġ u l-immaniġġjar tal-persunal tiegħu u biex jimplimenta l-baġit tiegħu.
   Artikolu 16
   Kontribuzzjoni mill-Baġit tal-Unjoni
   1.   Il-KESD għandu jirċievi kontribuzzjoni annwali jew pluriennali mill-baġit ġenerali tal-Unjoni Ewropea. Dik il-kontribuzzjoni tista' tkopri, b'mod partikolari, l-ispejjeż ta' appoġġ għall-attivitajiet ta' taħriġ u edukazzjoni u l-ispejjeż tal-esperti nazzjonali ssekondati mill-Istati Membri lill-KESD u sa membru wieħed tal-persunal ikkuntrattat.
   2.   L-ammont ta' referenza finanzjarja allokat biex ikopri n-nefqa relatata mal-KESD għall-perijodu mill-1 ta' Jannar 2017 sal-31 ta' Diċembru 2017 għandu jkun ta' EUR 700 000. L-ammont ta' referenza finanzjarja għall-perijodi sussegwenti għandu jiġi deċiż mill-Kunsill, wara rakkomandazzjoni mill-Kumitat ta' Tmexxija.
   3.   Wara d-deċiżjoni mill-Kunsill imsemmija fil-paragrafu 2, għandu jiġi nnegozjat mill-Kap ftehim ta' finanzjament mal-Kummissjoni.
   Artikolu 17
   Kontribuzzjonijiet volontarji
   1.   Għall-fini tal-finanzjament ta' attivitajiet speċifiċi, il-KESD jista' jirċievi u jamministra kontribuzzjonijiet volontarji mill-Istati Membri u istituti jew donaturi oħra. Tali kontribuzzjonijiet għandhom jiġu assenjati speċifikament mill-KESD.
   2.   Arranġamenti tekniċi għall-kontribuzzjonijiet imsemmija fil-paragrafu 1 għandhom jiġu nnegozjati mill-Kap.
   Artikolu 18
   Implimentazzjoni ta' proġetti
   1.   Il-KESD jista' japplika għal proġetti ta' riċerka u proġetti oħrajn fil-qasam tal-PESK. Il-KESD jista' jaġixxi bħala koordinatur jew membru tal-proġetti. Il-Kap jista' jkun affiljat mal-“bord konsultattiv” ta' tali proġett. Hu jista' jiddelega dan il-kompitu lil wieħed mill-Presidenti tal-konfigurazzjonijiet tal-EAB jew lil membru tas-Segretarjat tal-KESD.
   2.   Kontribuzzjonijiet li ġejjin minn dawk il-proġetti għandhom ikunu viżibbli fil-baġit (emendat) tal-KESD, assenjati u użati skont il-kompiti u l-objettivi tal-KESD.
   Artikolu 19
   Regoli finanzjarji
   Ir-Regoli Finanzjarji stipulati fl-Anness għandhom japplikaw għan-nefqa ffinanzjata mill-KESD u għall-finanzjament ta' tali nefqa.
   KAPITOLU IV

      DISPOŻIZZJONIJIET MIXXELLANJI

   Artikolu 20
   Parteċipazzjoni fl-attivitajiet ta' taħriġ u edukazzjoni tal-KESD
   1.   L-attivitajiet kollha ta' taħriġ u edukazzjoni tal-KESD għandhom ikunu miftuħin għall-parteċipazzjoni taċ-ċittadini tal-Istati Membri u l-Istati aderenti kollha. L-istituti li jorganizzaw u jmexxu dawn l-attivitajiet għandhom jiżguraw li dan il-prinċipju japplika mingħajr eċċezzjoni.
   2.   L-attivitajiet ta' taħriġ u edukazzjoni tal-KESD għandhom ikunu wkoll miftuħin, fil-prinċipju, għall-parteċipazzjoni taċ-ċittadini ta' pajjiżi kandidati għall-adeżjoni mal-Unjoni u, kif xieraq, ta' Stati terzi u Organizzazzjonijiet oħrajn, b'mod partikolari għal dawk l-attivitajiet ta' taħriġ u edukazzjoni msemmija fl-Artikolu 4(2)(d).
   3.   Il-parteċipanti għandhom ikunu persunal ċivili/diplomatiku/tal-pulizija/militari li jittratta aspetti fil-qasam tal-PSDK u tal-PESK u esperti li jintbagħtu fuq missjonijiet jew operazzjonijiet tal-PSDK.
   Rappreżentanti ta', fost oħrajn, organizzazzjonijiet internazzjonali, organizzazzjonijiet nongovernattivi, istituzzjonijiet akkademiċi u l-mezzi tal-informazzjoni, kif ukoll membri tal-komunità kummerċjali, jistgħu jkunu mistiedna jipparteċipaw fl-attivitajiet ta' taħriġ u edukazzjoni tal-KESD.
   4.   Parteċipant li jkun temm kors tal-KESD għandu jingħata ċertifikat iffirmat mir-RGħ. Il-modalitajiet taċ-ċertifikat għandhom jinżammu taħt rieżami mill-Kumitat ta' Tmexxija. Iċ-ċertifikat għandu jkun rikonoxxut mill-Istati Membri u mill-istituzzjonijiet tal-Unjoni.
   Artikolu 21
   Kooperazzjoni
   Il-KESD għandu jikkoopera ma' organizzazzjonijiet internazzjonali u atturi rilevanti oħrajn u juża l-kompetenza esperta tagħhom, bħalma huma l-istituti tat-taħriġ u dawk edukattivi nazzjonali ta' Stati terzi, b'mod partikolari iżda mhux limitat għal dawk imsemmija fl-Artikolu 5(2).
   Artikolu 22
   Regolamenti tas-sigurtà
   Id-dispożizzjonijiet stipulati fid-Deċiżjoni tal-Kunsill 2013/488/UE (7) għandhom japplikaw għall-KESD.
   KAPITOLU V

      DISPOŻIZZJONIJIET FINALI

   Artikolu 23
   Kontinwità
   Ir-regoli u r-regolamenti adottati għall-implimentazzjoni tad-Deċiżjoni 2013/189/PESK għandhom jibqgħu fis-seħħ għall-finijiet tal-implimentazzjoni ta' din id-Deċiżjoni sa fejn ikunu kompatibbli mad-dispożizzjonijiet ta' din id-Deċiżjoni u sakemm jiġu emendati jew jitħassru.
   Artikolu 24
   Tħassir
   Id-Deċiżjoni 2013/189/PESK qed tiġi b'dan imħassra.
   Artikolu 25
   Dħul fis-seħħ u skadenza
   1.   Din id-Deċiżjoni għandha tidħol fis-seħħ fl-1 ta' Jannar 2017. Hija għandha tiġi riveduta kif xieraq, u fi kwalunkwe każ, mhux aktar tard minn sitt xhur qabel l-iskadenza tagħha.
   2.   Din id-Deċiżjoni għandha tiskadi fit-2 ta' Jannar 2021.

      Magħmul fi Brussell, il-21 ta' Diċembru 2016.

            Għall-Kunsill

            Il-President

         M. LAJČÁK

      (1)  L-Azzjoni Konġunta tal-Kunsill 2005/575/PESK tat-18 ta' Lulju 2005 li tistabbilixxi Kulleġġ Ewropew għas-Sigurtà u d-Difiża (KESD) (ĠU L 194, 26.7.2005, p. 15; Edizzjoni Speċjali bil-Malti: ĠU L 352M, 31.12.2008, p. 249).

      (2)  L-Azzjoni Konġunta tal-Kunsill 2008/550/PESK tat-23 ta' Ġunju 2008 li tistabbilixxi Kulleġġ Ewropew ta' Sigurtà u ta' Difiża (KESD) u li tħassar l-Azzjoni Konġunta 2005/575/PESK (ĠU L 176, 4.7.2008, p. 20).

      (3)  Id-Deċiżjoni tal-Kunsill 2013/189/PESK tat-22 ta' April 2013 li tistabbilixxi Kulleġġ Ewropew ta' Sigurtà u ta' Difiża (KESD) u li tħassar l-Azzjoni Konġunta 2008/550/PESK (ĠU L 112, 24.4.2013, p. 22).

      (4)  Il-Konklużjonijiet tal-Kunsill dwar IL-KESD, l-2903 laqgħa tal-Kunsill ta' Relazzjonijiet Esterni.

      (5)  Id-Deċiżjoni tal-Kunsill 2010/427/UE tas-26 ta' Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (ĠU L 201, 3.8.2010, p. 30).

      (6)  Id-Deċiżjoni tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà tat-23 ta' Marzu 2011 li tistabbilixxi r-regoli applikabbli għall-Esperti Nazzjonali Sekondati lis-Servizz Ewropew għall-Azzjoni Esterna (ĠU C 12, 14.1.2012, p. 8).

      (7)  Id-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).

      ANNESS

         Regoli finanzjarji applikabbli għan-nefqa ffinanzjata mill-KESD u għall-finanzjament tan-nefqa tal-KESD

      Artikolu 1
      Prinċipji baġitarji
      1.   Il-baġit tal-KESD, imfassal f'euro, huwa l-att li għal kull sena finanzjarja jistipula u jawtorizza d-dħul kollu tal-KESD u n-nefqa kollha ffinanzjata mill-KESD.
      2.   Id-dħul u n-nefqa tal-baġit għandhom ikunu f'bilanċ.
      3.   Ma jista' jiġi implimentat ebda dħul jew nefqa ffinanzjata mill-KESD ħlief b'allokazzjoni għal intestatura fil-baġit.
      Artikolu 2
      Adozzjoni tal-baġits
      1.   Kull sena l-Kap għandu jfassal abbozz ta' baġit għas-sena finanzjarja li jkun imiss, li tibda fl-1 ta' Jannar u tintemm fil-31 ta' Diċembru tal-istess sena. L-abbozz tal-baġit għandu jinkludi l-approprjazzjonijiet meqjusa meħtieġa biex ikopru n-nefqa li għandha tiġi ffinanzjata mill-KESD matul dak il-perijodu u previżjoni tad-dħul mistenni jkopri dik in-nefqa.
      2.   L-approprjazzjonijiet għandhom ikunu kklassifikati bħala meħtieġa skont it-tip jew l-iskop f'kapitoli u artikoli. L-abbozz għandu jinkludi kummenti ddettaljati għal kull artikolu.
      3.   Id-dħul għandu jikkonsisti mill-kontribuzzjonijiet volontarji tal-Istati Membri jew ta' donaturi oħra kif ukoll il-kontribuzzjoni annwali mill-baġit tal-Unjoni Ewropea.
      4.   Il-Kap għandu jippreżenta rapport dettaljat tal-baġit dwar is-sena finanzjarja preċedenti sal-31 ta' Marzu. Hu għandu jipproponi l-abbozz tal-baġit għas-sena finanzjarja ta' wara lill-Kumitat ta' Tmexxija sal-31 ta' Lulju.
      5.   Il-Kumitat ta' Tmexxija għandu japprova l-abbozz ta' baġit sal-31 ta' Ottubru.
      6.   F'każ li l-KESD jirċievi kontribuzzjoni pluriennali mill-baġit ġenerali tal-Unjoni, il-Kumitat ta' Tmexxija għandu japprova l-baġit annwali b'kunsens.
      Artikolu 3
      Trasferimenti ta' approprjazzjonijiet
      Fil-każ ta' ċirkostanzi mhux previsti, trasferimenti ta' approprjazzjonijiet bejn il-linji baġitarji jew intestaturi baġitarji tal-kontribuzzjoni msemmija fl-Artikolu 16, li ma jaqbżux il-25 % ta' dawk il-linji jew intestaturi baġitarji, jistgħu jiġu deċiżi mill-Kap, li jżomm lill-Kumitat ta' Tmexxija infurmat dwar tali trasferimenti. Trasferimenti ta' approprjazzjonijiet bejn il-linji jew intestaturi baġitarji li jaqbżu l-25 % tal-linji jew intestaturi baġitarji għandhom jiġu ppreżentati lill-Kumitat ta' Tmexxija f'baġit emendat għall-approvazzjoni.
      Artikolu 4
      Riporti ta' approprjazzjonijiet
      1.   L-approprjazzjonijiet meħtieġa biex jitħallsu l-obbligi legali li jittieħdu sal-31 ta' Diċembru ta' sena finanzjarja għandhom jiġu riportati għas-sena finanzjarja li jkun imiss.
      2.   Approprjazzjonijiet li ġejjin minn kontribuzzjonijiet volontarji għandhom jiġu riportati għas-sena finanzjarja li jkun imiss.
      3.   Approprjazzjonijiet li ġejjin minn proġetti għandhom jiġu riportati għas-sena finanzjarja li jkun imiss.
      4.   Il-Kap jista' jirriporta approprjazzjonijiet oħra fil-baġit għas-sena finanzjarja li jkun imiss bl-approvazzjoni tal-Kumitat ta' Tmexxija.
      5.   Approprjazzjonijiet oħra għandhom jiġu kkanċellati fit-tmiem tas-sena finanzjarja.
      Artikolu 5
      Implimentazzjoni tal-baġit u mmaniġġjar tal-persunal
      Għall-finijiet tal-implimentazzjoni tal-baġit tiegħu u l-immaniġġjar tal-persunal tiegħu, il-KESD għandu juża l-istrutturi amministrattivi eżistenti tal-Unjoni, partikolarment is-SEAE, sal-massimu possibbli.
      Artikolu 6
      Kontijiet bankarji
      1.   Kull kont bankarju tal-KESD għandu jinfetaħ f'istituzzjoni finanzjarja tal-ogħla kalibru li jkollha l-uffiċċju prinċipali tagħha fi Stat Membru u għandu jkun kont kurrenti jew bi skadenza qasira f'euro.
      2.   Ma jistgħux jinġibdu flus aktar milli jkun hemm depożitati, minn ebda kont bankarju.
      Artikolu 7
      Pagamenti
      Kull pagament minn kont bankarju tal-KESD għandu jeħtieġ il-firma konġunta tal-Kap tal-KESD u ta' membru ieħor tal-persunal tal-KESD.
      Artikolu 8
      Kontabbiltà
      1.   Il-Kap għandu jiżgura li l-kontijiet li juru d-dħul, in-nefqa u l-inventarju tal-assi tal-KESD jinżammu b'mod konformi mal-istandards ta' kontabbiltà aċċettati internazzjonalment għas-settur pubbliku.
      2.   Il-Kap għandu jippreżenta lill-Kumitat ta' Tmexxija l-kontijiet annwali għal sena finanzjarja speċifika mhux aktar tard mill-31 ta' Marzu ta' wara, flimkien mar-rapport dettaljat imsemmi fl-Artikolu 2(4).
      3.   Is-servizzi tal-kontabbiltà neċessarji għandhom jiġu esternalizzati.
      Artikolu 9
      Awditjar
      1.   L-awditu tal-kontijiet tal-KESD għandu jsir kull sena.
      2.   Is-servizzi tal-awditjar neċessarji jistgħu jiġu esternalizzati.
      3.   Ir-rapporti tal-awditjar għandhom ikunu disponibbli għall-Kumitat ta' Tmexxija flimkien mar-rapport dettaljat imsemmi fl-Artikolu 2(4).
      Artikolu 10
      Kwittanza
      1.   Il-Kumitat ta' Tmexxija għandu jiddeċiedi abbażi tar-rapport dettaljat, il-kontijiet annwali u r-rapport tal-awditu annwali jekk jagħtix kwittanza lill-Kap fir-rigward tal-implimentazzjoni tal-baġit tal-KESD.
      2.   Il-Kap għandu jieħu l-passi kollha xierqa biex jissodisfa lill-Kumitat ta' Tmexxija li tista' tingħata kwittanza u biex jagħti segwitu għall-osservazzjonijiet fi kwalunkwe deċiżjoni ta' kwittanza.


title: 2007/271/KE: Deċiżjoni tal-Kummissjoni tat- 23 ta’ April 2007 rigward il-kontribuzzjoni finanzjarja mill-Komunità għall-Konferenza ta’ l-OIE fl-2007 bit-tema Lejn l-eliminazzjoni ta l-idrofobija fl-Ewroasja

text:
               3.5.2007

               MT

               Il-Ġurnal Uffiċjali ta’ l-Unjoni Ewropea

               L 115/22

         DEĊIŻJONI TAL-KUMMISSJONI
   tat-23 ta’ April 2007
   rigward il-kontribuzzjoni finanzjarja mill-Komunità għall-Konferenza ta’ l-OIE fl-2007 bit-tema “Lejn l-eliminazzjoni ta” l-idrofobija fl-Ewroasja
   (2007/271/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari l-Artikolu 20 tagħha,
   Billi:

               (1)

               Id-Deċiżjoni 90/424/KEE tistipula l-proċeduri li jirregolaw il-kontribuzzjonijiet finanzjarji tal-Komunità għal miżuri veterinarji speċifiċi, inklużi miżuri tekniċi u xjentifiċi. B’mod partikolari, il-Komunità għandha twettaq jew tgħin lill-Istati Membri jew organizzazzjonijiet internazzjonali biex iwettqu l-miżuri tekniċi u xjentifiċi meħtieġa għall-iżvilupp tal-leġiżlazzjoni veterinarja Komunitarja u għall-iżvilupp ta’ l-edukazzjoni jew it-taħriġ veterinarju.

               (2)

               Billi l-Office International des Epizooties (OIE) ħa l-inizjattiva li jorganizza konferenza fuq skala kbira bit-tema Lejn l-eliminazzjoni ta’ l-idrofobija fl-Ewroasja, li għandha ssir f’Mejju 2007 f’Pariġi (“il-konferenza ta’ l-OIE”). Minħabba li l-għan tal-Konferenza ta’ l-OIE huwa biex ikunu elaborati aktar ir-rakkomandazzjonijiet tal-konferenza li saret mill-OIE fi Kjev fl-2005, l-OIE għandu fil-fatt monopolju kif hemm imniżżel fl-Artikolu 168(c) tar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) 1605/2002 dwar ir-regolament finanzjarju applikabbli għall-baġit ġenerali tal-komunitajiet Ewropej (2), u allura mhix meħtieġa sejħa għal proposti.

               (3)

               L-idrofobija kienet ilha għal bosta snin fl-annimali selvaġġi f’diversi Stati Membri sservi ta’ riserva għal infezzjonijiet f’annimali oħra u għalhekk tirrappreżenta riskju serju għas-saħħa tal-bniedem. Dawk l-Istati Membri implimentaw programmi ta’ eradikazzjoni u tilqim orali fost l-annimali selvaġġi. Bħala riżultat ta’ dawk il-miżuri, il-marda ġiet eradikata f’ċerti Stati Membri imma għadha teżisti f’oħrajn fejn il-programmi ta’ eradikazzjoni nbdew dan l-aħħar.

               (4)

               Dawk il-programmi jeħtieġ li jibqgħu sakemm ikun hemm eradikazzjoni kompluta ta’ l-idrofobija. Barra minn hekk, il-programmi jeħtieġ li jibqgħu f’dawk l-Istati Membri li għandhom fruntiera ma’ pajjiżi terzi fejn l-idrofobija għadha teżisti fost l-annimali selvaġġi.

               (5)

               Fl-interess ta’ saħħet l-annimali, għandha tkun inkoraġġita kull azzjoni li tista’ tiffaċilita deċiżjonijiet politiċi favur il-kontroll ta’ l-idrofobija u l-eradikazzjoni f’pajjiżi fl-Ewropa tal-Lvant u l-Asja Ċentrali.

               (6)

               Il-konferenza ta’ l-OIE taf twassal għal titjib fil-leġiżlazzjoni veternarja li hi fis-seħħ u għal żvilupp fl-edukazzjoni u t-taħriġ fil-mediċina veterinarja tal-pajjiżi parteċipanti.

               (7)

               Jixraq għalhekk li ssir kontribuzzjoni finanzjarja tal-Komunità għall-konferenza ta’ l-OIE. Għandhom ikunu speċifikati l-ammont massimu u r-rata ta’ kontribuzzjoni bħal din. Il-kontribuzzjoni finanzjarja tal-Komunità għandha tittieħed mil-linja tal-baġit 17 04 02 01.

               (8)

               Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,

         IDDEĊIDIET KIF ĠEJ:
   Artikolu Waħdieni
   Kif previst fl-Artikolu 19 tad-Deċiżjoni 90/424/KEE, kontribuzzjoni finanzjarja b’rata massima ta’ 25 % ta’ l-ispejjeż eliġibbli sa l-ammont massimu ta’ EUR 50 000, tingħata lill-Office International des Epizooties (OIE) għall-materjal tekniku u speċifiku relatat mal-konferenza: “Lejn l-eliminazzjoni ta” l-Idrofobija fl-Ewroasja’, li se ssir f’Pariġi f’Mejju 2007.

      Magħmul fi Brussell, 23 ta’ April 2007.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 224, 18.8.1990, p. 19. Deċiżjoni kif emendata l-aħħar bir-Regolament (KE) Nru 1791/2006 (ĠU L 363, 20.12.2006, p. 1).

      (2)  ĠU L 357, 31.12.2002, p. 1. Regolament kif emendat l-aħħar bir-Regolament (KE) Nru 1248/2006 (ĠU L 227, 19.8.2006, p. 3).


title: Deċiżjoni tal-Awtorità ta’ Sorveljanza tal-EFTA Nru 637/08/COL tat- 8 ta’ Ottubru 2008 li temenda, għas-sitta u sittin darba, ir-regoli proċedurali u sostantivi fil-qasam tal-għajnuna mill-istat

text:
               11.6.2009

               MT

               Il-Ġurnal Uffiċjali tal-Unjoni Ewropea

               L 148/55

         DEĊIŻJONI TAL-AWTORITÀ TA’ SORVELJANZA TAL-EFTA
   Nru 637/08/COL
   tat-8 ta’ Ottubru 2008
   li temenda, għas-sitta u sittin darba, ir-regoli proċedurali u sostantivi fil-qasam tal-għajnuna mill-istat
   L-AWTORITÀ TA’ SORVELJANZA TAL-EFTA (1),
   Wara li kkunsidrat l-Ftehim dwar iż-Żona Ekonomika Ewropea (2), b’mod partikolari l-Artikoli 61 sa 63 u l-Protokoll 26 tiegħu,
   Wara li kkunsidrat il-Ftehim tal-Istati tal-EFTA dwar il-Ħolqien ta’ Awtorità tas-Sorveljanza u Qorti tal-Ġustizzja (3), u partikolarment l-Artikolu 24 u l-Artikolu 5(2)(b) tiegħu,
   Billi taħt l-Artikolu 24 tal-Ftehim dwar is-Sorveljanza u l-Qorti, l-Awtorità għandha ddaħħal fis-seħħ id-dispożizzjonijiet tal-Ftehim taż-ŻEE dwar l-għajnuna mill-istat,
   Billi taħt l-Artikolu 5(2)(b) tal-Ftehim tas-Sorveljanza u l-Qorti, l-Awtorità għandha toħroġ avviżi jew linji gwida dwar kwistjonijiet trattati fil-Ftehim taż-ŻEE, jekk dak il-Ftehim jew il-Ftehim tas-Sorveljanza u l-Qorti jipprovdu hekk espressivament jew jekk l-Awtorità tqis li hu meħtieġ,
   Filwaqt li tfakkar ir-Regoli Proċedurali u Sostantivi fil-Qasam tal-Għajnuna mill-Istat adottati fid-19 ta’ Jannar 1994 mill-Awtorità (4),
   Billi, fit-8 ta’ Lulju 2008, il-Kummissjoni tal-Komunitajiet Ewropej (5) adottat Komunikazzjoni li tirrigwarda estensjoni tal-Qafas dwar l-Għajnuna mill-Istat għall-Bini tal-Vapuri (6) li estendiet il-validità ta’ dawn il-linji gwida sal-31 ta’ Diċembru 2011,
   Billi din il-Komunikazzjoni hija wkoll rilevanti għaż-Żona Ekonomika Ewropea,
   Billi applikazzjoni uniformi tar-regoli tal-għajnuna mill-Istat taż-ŻEE għandha tkun żgurata fiż-Żona Ekonomika Ewropea kollha,
   Billi, skont il-punt II taħt it-titolu “ĠENERALI” fl-aħħar tal-Anness XV tal-Ftehim taż-ŻEE, l-Awtorità għandha tadotta, wara konsultazzjoni mal-Kummissjoni, atti li jikkorrispondu ma’ dawk adottati mill-Kummisssjoni Ewropea,
   Wara li kkonsultat lill-Kummissjoni tal-KE fid-9 ta’ Settembru 2008,
   Filwaqt li tfakkar illi l-Awtorità bl-ittra tad-9 ta’ Settembru 2008 stiednet l-Istati tal-EFTA sabiex jippreżentaw il-kummenti dwar is-suġġett u li l-Pajjiżi tal-EFTA ma ressqu l-ebda oġġezzjoni,
   ADOTTAT DIN ID-DEĊIŻJONI:
   Artikolu 1
   Il-validità tal-Kapitolu fil-Linji Gwida dwar l-Għajnuna mill-Istat għall-Bini ta’ Vapuri tal-Awtorità tas-Sorveljanza tal-EFTA ġiet estiża sal-31 ta’ Diċembru 2011. Il-paragrafu 31 tal-Linji Gwida għall-Ġħajnuna mill-Istat għall-Bini tal-Vapuri għandu jinqara kif ġej:

      “Dan il-Qafas għandu jkun applikabbli mill-1 ta’ Jannar 2004 sa mhux aktar tard mill-31 ta’ Diċembru 2011. Matul dan il-perjodu jista’ jiġi rivedut mill-Awtorità.”

   In-nota ta’ qiegħ il-paġna 1 tal-Linji Gwida għall-Ġħajnuna mill-Istat għall-Bini tal-Vapuri għandha tinqara kif ġej:

      “Dan il-Kapitolu jikkorrispondi għall-Qafas tal-Komunità dwar l-Għajnuna mill-Istat għall-bini tal-vapuri (ĠU C 317, 30.12.2003, p. 11), kif emendat mill-Kummissjoni fl-24 ta’ Ottubru 2006 (ĠU C 260, 28.10.2006, p. 7), u fit-8 ta’ Lulju 2008 (ĠU C 173, 8.7.2008, p. 3).”

   Artikolu 2
   Il-verżjoni bl-Ingliż biss hija awtentika.

      Magħmul fi Brussell, 8 ta’ Ottubru 2008.

            Għall-Awtorità ta’ Sorveljanza tal-EFTA

         Per SANDERUD

            Il-President

         Kristján Andri STEFÁNSSON

            Membru tal-Kulleġġ

      (1)  Minn hawn ’il quddiem imsejħa “l-Awtorità”.

      (2)  Minn hawn ’il quddiem imsejjaħ “il-Ftehim taż-ŻEE”.

      (3)  Minn hawnhekk ’il quddiem imsejjaħ “Il-Ftehim dwar is-Sorveljaza u l-Qorti”.

      (4)  Il-Linji Gwida għall-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 tal-Ftehim dwar is-Sorveljanza u l-Qorti, adottati u maħruġa mill-Awtorità fid-19 ta’ Jannar 1994, ippubblikati fil-ĠU L 231, 3.9.1994, u fis-Supplimenti taż-ŻEE Nru 32 tat-3.9.1994, p. 1. Il-Linji ta’ Gwida ġew emendati l-aħħar fis-16 ta’ Lulju 2008. Minn hawn ’il quddiem imsejħa “l-Linji Gwida għall-Għajnuna mill-Istat”. Verżjoni aġġornata tal-Linji Gwida dwar l-Għajnuna mill-Istat tinsab fuq is-sit tal-Internet tal-Awtorità: http://www.eftasurv.int/fieldsofwork/fieldstateaid/state_aid_guidelines/

      (5)  Minn hawn ’il quddiem imsejħa “Il-Kummissjoni KE”.

      (6)  ĠU C 173, 8.7.2008, p. 3.


title: 2010/685/UE: Deċiżjoni tal-Kummissjoni tal- 10 ta’ Novembru 2010 li temenda l-Kapitolu 3 tal-Anness I għar-Regolament (KE) Nru 715/2009 tal-Parlament Ewropew u tal-Kunsill dwar il-kundizzjonijiet għall-aċċess għan-netwerks ta’ trażmissjoni tal-gass naturali  Test b’relevanza għaż-ŻEE

text:
               11.11.2010

               MT

               Il-Ġurnal Uffiċjali tal-Unjoni Ewropea

               L 293/67

         DEĊIŻJONI TAL-KUMMISSJONI
   tal-10 ta’ Novembru 2010
   li temenda l-Kapitolu 3 tal-Anness I għar-Regolament (KE) Nru 715/2009 tal-Parlament Ewropew u tal-Kunsill dwar il-kundizzjonijiet għall-aċċess għan-netwerks ta’ trażmissjoni tal-gass naturali
   (Test b’relevanza għaż-ŻEE)
   (2010/685/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kundizzjonijiet għall-aċċess għan-netwerks ta’ trażmissjoni tal-gass naturali (1), u b’mod partikolari l-Artikolu 23(2) tiegħu,
   Billi:

               (1)

               Ir-Regolament (KE) Nru 715/2009 jistabbilixxi linji gwida dwar id-definizzjoni tal-informazzjoni teknika meħtieġa għall-utenti tan-netwerk biex jiksbu aċċess effettiv għas-sistema.

               (2)

               Il-linji gwida għandhom jintroduċu rekwiżiti ta’ trasparenza sabiex jiżguraw aċċess effettiv għas-sistemi tat-trażmissjoni tal-gass naturali u biex jipprovdu garanzija minima tal-kundizzjonijiet ugwali ta’ aċċess għas-suq fil-prattika.

               (3)

               Il-miżuri pprovduti f’din id-Deċiżjoni huma skont l-opinjoni tal-Kumitat imsemmi fl-Artikolu 28 tar-Regolament (KE) Nru 715/2009,

         ADOTTAT DIN ID-DEĊIŻJONI:
   L-Artikolu 1
   Il-Kapitolu 3 tal-Anness I għar-Regolament (KE) Nru 715/2009 huwa sostitwit bit-test tal-Anness għal din id-Deċiżjoni.
   L-Artikolu 2
   Din id-Deċiżjoni għandha tidħol fis-seħħ fl-għoxrin ġurnata wara dik tal-pubblikazzjoni tagħha f’Il-Ġurnal Uffiċjali tal-Unjoni Ewropea.

   Hija għandha tapplika mit-3 ta’ Marzu 2011.

      Magħmul fi Brussell, l-10 ta’ Novembru 2010.

            Għall-Kummissjoni

            Il-President

         José Manuel BARROSO

      (1)  ĠU L 211, 14.8.2009, p. 36.

      ANNESS

         “3.   Definizzjoni tal-informazzjoni teknika meħtieġa mill-utenti tan-netwerk sabiex jiksbu aċċess effettiv għas-sistema, id-definizzjoni tal-punti kollha rilevanti għar-rekwiżiti ta’ trasparenza u l-informazzjoni li l-pubblikazzjoni tagħha tkun meħtieġa fil-punti kollha rilevanti u l-iskeda kalendarja tal-pubblikazzjoni ta’ din l-informazzjoni

         3.1.   Definizzjoni tal-informazzjoni teknika meħtieġa għall-utenti tan-netwerk biex jiksbu aċċess effettiv għas-sistema

         3.1.1.   Il-forma tal-pubblikazzjoni

                     (1)

                     L-operaturi tas-sistema ta’ trażmissjoni għandhom jipprovdu l-informazzjoni kollha msemmija fil-paragrafu 3.1.2 u l-paragrafi 3.3(1) sa 3.3(5) bil-mod li ġej:

                                 (a)

                                 fuq sit tal-Internet aċċessibbli għall-pubbliku, mingħajr ħlas u mingħajr ebda ħtieġa li tirreġistra jew tiffirma b’xi mod ieħor mal-operatur tas-sistema ta’ trażmissjoni;

                                 (b)

                                 fuq bażi regolari/kontinwa; il-frekwenza għandha tkun skont it-tibdil li jsir u t-tul ta’ żmien tas-servizz;

                                 (c)

                                 b’mod li huwa faċli għall-użu;

                                 (d)

                                 b’mod ċar, kwantifikabbli, aċċessibbli faċilment għall-użu u fuq bażi mhux diskrimintorja;

                                 (e)

                                 b’format li jista’ jiġi mniżżel mill-Internet u li jippermetti analiżi kwantitattiva;

                                 (f)

                                 f’unitajiet konsistenti, b’mod partikolari kWh (b’temperatura ta’ referenza ta’ kombustjoni ta’ 298,15 K) għandha tkun l-unità għall-kontenut tal-enerġija u m3 (b’273,15 K u 1,01325 bar) għandhom ikunu l-unità għall-volum. Il-fattur ta’ konverżjoni kostanti għall-kontenut tal-enerġija għandu jkun ipprovdut. Barra mill-format ta’ hawn fuq, hija possibbli wkoll il-pubblikazzjoni f’unitajiet oħrajn;

                                 (g)

                                 fil-lingwa/i uffiċjali tal-Istat Membru u bl-Ingliż.

                     (2)

                     L-operaturi tas-sistema ta’ trażmissjoni għandhom jipprovdu d-dettalji dwar it-tibdiliet attwali msemmija fil-paragrafu 3.1.2 u l-paragrafu 3.3(1) sa 3.3(5) fil-ħin hekk kif ikunu disponibbli għalihom.

               3.1.2.   Il-kontenut tal-pubblikazzjoni

         L-operaturi tas-sistema ta’ trażmissjoni għandhom għall-inqas jippubblikaw l-informazzjoni li ġejja dwar is-sistemi u s-servizzi tagħhom:

                     (a)

                     deskrizzjoni dettaljata u komprensiva tas-servizzi differenti offruti u l-ħlasijiet tagħhom;

                     (b)

                     it-tipi differenti ta’ kuntratti ta’ trasportazzjoni disponibbli għas-servizzi tagħhom;

                     (c)

                     il-kodiċi tan-netwerk u/jew il-kundizzjonijiet standard li jindikaw id-drittijiet u r-responsabbiltajiet tal-utenti tan-netwerk kollha, inklużi:

                                 1.

                                 kuntratti ta’ trasportazzjoni armonizzati u dokumenti rilevanti oħra;

                                 2.

                                 jekk ikun rilevanti għall-aċċess għas-sistema, għall-punti rilevanti kollha kif definiti fil-paragrafu 3.2 ta’ dan l-Anness, speċifikazzjoni tal-parametri tal-kwalità tal-gass rilevanti, inkluż mill-inqas il-valur kalorifiku gross u l-indiċi Wobbe u r-responsabbiltà jew l-ispejjeż tal-konverżjoni għall-utenti tan-netwerk f’każ li l-gass ma jkunx jaqbel ma’ dawn l-ispeċifikazzjonijiet;

                                 3.

                                 jekk ikun rilevanti għall-aċċess għas-sistema, għall-punti rilevanti kollha, informazzjoni dwar ir-rekwiżiti tal-pressjoni;

                                 4.

                                 il-proċedura f’każ ta’ interruzzjoni ta’ kapaċità interrompibbli, inklużi, meta applikabbli, il-ħin, il-medda u l-klassifikazzjoni tal-interruzzjonijiet individwali (pereżempju pro-rata jew interruzzjoni ta’ min jiġi l-ewwel, jiġi l-aħħar).

                     (d)

                     il-proċeduri armonizzati applikati meta tkun qed tintuża s-sistema ta’ trażmissjoni, inkluż id-definizzjoni ta’ termini ewlenin;

                     (e)

                     dispożizzjonijiet dwar l-allokazzjoni tal-kapaċità, il-ġestjoni tal-konġestjoni u l-proċeduri ta’ kontra l-ikkapparrar u l-proċeduri ta’ riutilizzazzjoni;

                     (f)

                     ir-regoli applikabbli għall-kummerċ tal-kapaċità fis-suq sekondarju vis-à-vis l-operatur tas-sistema ta’ trażmissjoni;

                     (g)

                     ir-regoli dwar l-ibbilanċjar u l-metodoloġija tal-kalkolu għall-ħlasijiet tal-iżbilanċ;

                     (h)

                     jekk huwa applikabbli, il-livelli ta’ flessibbiltà u tolleranza inklużi fit-trasportazzjoni u servizzi oħrajn mingħajr ħlas separat, kif ukoll kwalunkwe flessibbiltà offruta flimkien ma’ dan u l-ħlasijiet korrispondenti;

                     (i)

                     deskrizzjoni dettaljata tas-sistema tal-gass tal-operatur tas-sistema ta’ trażmissjoni u l-punti rilevanti tagħha tal-interkonnessjoni kif definiti fil-paragrafu 3.2 ta’ dan l-Anness kif ukoll l-ismijiet tal-operaturi tas-sistemi jew faċilitajiet interkonnessi;

                     (j)

                     ir-regoli applikabbli għall-konnessjoni mas-sistema operata mill-operatur tas-sistema ta’ trażmissjoni;

                     (k)

                     informazzjoni dwar mekkaniżmi ta’ emerġenza, sakemm tkun ir-responsabbiltà tal-Operaturi tas-Sistema ta’ Trażmissjoni, bħal miżuri li jistgħu jwasslu għall-qtugħ tas-servizz ta’ gruppi ta’ konsumaturi u regoli ġenerali oħra ta’ responsabbiltà li japplikaw għall-Operaturi tas-Sistema ta’ Trażmissjoni;

                     (l)

                     proċeduri maqbula mill-Operaturi tas-Sistema ta’ Trażmissjoni f’punti ta’ interkonnessjoni, ta’ rilevanza għall-aċċess ta’ utenti tan-netwerk tas-sistemi ta’ trażmissjoni konċernati, relatati mal-interoperabbiltà tan-netwerk, proċeduri maqbula dwar il-proċeduri tan-nominazzjoni u l-qbil u proċeduri maqbula oħra li jistabbilixxu d-dispożizzjonijiet fir-rigward tal-allokazzjonijiet tal-fluss tal-gass u l-ibbilanċjar, inklużi l-metodi użati;

                     (m)

                     L-Operaturi tas-Sistema ta’ Trażmissjoni għandhom jippubblikaw deskrizzjoni dettaljata u komprensiva tal-metodoloġija u l-proċess, inkluża l-informazzjoni dwar il-parametri użati u s-suppożizzjonijiet ewlenin, użati biex tiġi kkalkulta l-kapaċità teknika.

               3.2.   Definizzjoni tal-punti rilevanti kollha għar-rekwiżiti ta’ trasparenza

                     (1)

                     Il-punti rilevanti għandhom jinkludu għall-inqas:

                                 (a)

                                 il-punti ta’ dħul u ta’ ħruġ kollha għal u minn netwerk ta’ trażmissjoni mħaddma minn operatur tas-sistema ta’ trażmissjoni, bl-eċċezzjoni tal-punti ta’ ħruġ konnessi ma’ konsumatur finali waħdieni, u bl-eċċezzjoni ta’ punti ta’ dħul marbuta direttament ma’ faċilità ta’ produzzjoni ta’ produttur waħdieni li jinsab fl-UE;

                                 (b)

                                 il-punti ta’ dħul u ta’ ħruġ kollha konnessi maż-żoni tal-ibbilanċjar tal-operaturi tas-sistema ta’ trażmissjoni;

                                 (c)

                                 il-punti kollha li jikkonnettjaw in-network ta’ operatur tas-sistema ta’ trażmissjoni ma’ terminal LNG, ċentri fiżiċi tal-gass, faċilitajiet ta’ ħżin u ta’ produzzjoni, sakemm dawn il-faċilitajiet ta’ produzzjoni ma jkunux eżenti taħt il-punt (a);

                                 (d)

                                 il-punti kollha li jikkonnettjaw in-netwerk ta’ operatur tas-sistema ta’ trasmissjoni partikolari ma’ infrastruttura meħtieġa biex tipprovdi servizzi anċillari kif previst fl-Artikolu 2(14) tad-Direttiva 2009/73/KE.

                     (2)

                     L-informazzjoni għal konsumatur finali waħdieni u għall-faċilitajiet ta’ produzzjoni, li hija eskluża mid-definizzjoni ta’ punti rilevanti kif deskritt fil-punt 3.2(1)(a), għandha tiġi ppubblikata f’format aggregat, mill-inqas għal kull żona ta’ bbilanċjar. L-aggregazzjoni ta’ konsumatur finali waħdieni u ta’ faċilitajiet ta’ produzzjoni, li huma esklużi mid-definizzjoni ta’ punti rilevanti kif deskritti fi 3.2(1)(a), għandha tkun ikkunsidrata bħala punt wieħed rilevanti għall-applikazzjoni ta’ dan l-Anness.

                     (3)

                     Meta l-punti bejn tnejn jew tliet operaturi ta’ trażmissjoni jkunu mmexxija mill-operaturi tas-sistema kkonċernata biss, b’ebda involviment kuntrattwali jew operazzjonali ta’ utenti tas-sistema jkun xi jkun, jew meta l-punti jikkonnettjaw sistema ta’ trażmizzjoni ma’ sistema ta’ distribuzzjoni u ma jkun hemm l-ebda konġestjoni kuntrattwali f’dawn il-punti, l-operaturi tas-sistema ta’ tranżizzjoni għandhom jiġu eżentati għal dawn il-punti mill-obbligu li jippubblikaw ir-rekwiżiti skont il-paragrafu 3.3 ta’ dan l-Annes L-awtorità regolatorja nazzjonali tista’ titlob lill-operaturi tas-sistema ta’ trażmissjoni jippubblikaw ir-rekwiżiti skont il-paragrafu 3.3 ta’ dan l-Anness għall-gruppi mill-punti eżentati jew il-punti eżentati kollha. F’każ bħal dan, l-informazzjoni, jekk tkun disponibbli għat-TSO, għandha tiġi ppubblikata f’forma aggregata f’livell li jagħmel sens, mill-inqas għal kull żona ta’ bbilanċjar. Għall-applikazzjoni ta’ dan l-Anness, din l-aggregazzjoni ta’ dawn il-punti għandha tiġi kkunsidrata bħala punt rilevanti wieħed.

               3.3.   Informazzjoni li l-pubblikazzjoni tagħha tkun meħtieġa fil-punti rilevanti kollha u l-iskeda kalendarja tal-pubblikazzjoni ta’ din l-informazzjoni

                     (1)

                     Fil-punti rilevanti kollha, l-operaturi tas-sistema ta’ trażmissjoni għandhom jippubblikaw l-informazzjoni kif elenkata fil-paragrafi (a) sa (g), għas-servizzi u s-servizzi anċillari kollha pprovduti (b’mod partikolari informazzjoni dwar it-taħlit, il-forniment u l-konverżjoni). Din l-informazzjoni għandha tiġi ppubblikata fuq bażi numerika, f’perjodi ta’ kull siegħa jew ta’ kuljum li jkunu daqs l-iżgħar perjodu ta’ referenza għar-riserva tal-kapaċità u r-(ri)nominazzjoni u l-iżgħar perjodu ta’ ssetiljar li għalih jiġu kkalkulati il-ħlasijiet tal-iżbilanċ. Jekk l-iżgħar perjodu ta’ referenza huwa differenti minn perjodu ta’ kuljum, l-informazzjoni kif elenkata fil-paragrafi (a) sa (g) għandha tkun disponibbli anke għall-perjodu ta’ kuljum. Din l-informazzjoni u dawn l-aġġornamenti għandhom jiġu ppubblikati hekk kif ikunu disponibbli għall-operatur tas-sistema (‘kważi fil-ħin reali’).

                                 (a)

                                 il-kapaċità teknika għall-flussi fiż-żewġ direzzjonijiet;

                                 (b)

                                 il-kapaċità totali kostanti u interrompibbli fiż-żewġ direzzjonijiet;

                                 (c)

                                 in-nominazzjonijiet u r-rinominazzjonijiet fiż-żewġ direzzjonijiet;

                                 (d)

                                 il-kapaċità disponibbli soda u interrompibbli fiż-żewġ direzzjonijiet;

                                 (e)

                                 il-flussi fiżiċi attwali;

                                 (f)

                                 interruzzjoni pjanata u attwali ta’ kapaċità interrompibbli;

                                 (g)

                                 interruzzjonijiet pjanati u mhux pjanati għal servizzi sodi kif ukoll l-informazzjoni dwar ir-restawr tas-servizzi sodi (fost l-oħrajn, il-manutenzjoni tas-sistema u t-tul ta’ żmien probabbli ta’ kwalunkwe interruzzjoni minħabba l-manutenzjoni). L-interruzzjonijiet pjanati għandhom jiġu ppubblikati mill-inqas 42 ġurnata bil-quddiem.

                     (2)

                     Fil-punti rilevanti kollha, l-informazzjoni skont il-paragrafu 3.3(1)(a), (b) u (d) għandha tiġi ppubblikata għal perjodu ta’ mill-inqas 18-il xahar bil-quddiem.

                     (3)

                     Fil-punti rilevanti kollha, l-operaturi tas-sistema ta’ trażmissjoni għandhom jippubblikaw l-informazzjoni storika dwar ir-rekwiżiti tal-paragrafu 3.3(1) (a) sa (g) għall-ħames snin li għaddew fuq bażi kontinwa.

                     (4)

                     L-operaturi tas-sistema ta’ trażmissjoni għandhom jippubblikaw il-valuri mkejla tal-valur kalorifiku gross jew l-indiċi Wobbe fil-punti rilevanti kollha, kuljum. Il-figuri preliminarji għandhom jiġu ppubblikati l-iktar tard tlett ijiem wara l-ġurnata tal-gass rispettiva. Il-figuri finali għandhom jiġu ppubblikati fi żmien tliet xhur wara tmiem ix-xahar rispettiv.

                     (5)

                     Għall-punti rilevanti kollha, l-operaturi tas-sistema ta’ trażmissjoni għandhom jippubblikaw il-kapaċitajiet disponibbli, il-kapaċitajiet irriservati u tekniċi, fuq bażi annwali matul is-snin kollha fejn il-kapaċità tiġi kuntrattata u għal sena addizzjonali, u mill-inqas għall-10 snin li jmiss. L-informazzjoni għandha tiġi aġġornata mill-inqas kull xahar jew iktar ta’ spiss, jekk tkun disponibbli informazzjoni ġdida. Il-pubblikazzjoni għandha tirrifletti l-perjodu li għalih il-kapaċità tkun offruta għas-suq.

               3.4.   Informazzjoni li l-pubblikazzjoni tagħha tkun meħtieġa fir-rigward tas-sistema ta’ trażmissjoni u l-iskeda kalendarja tal-pubblikazzjoni ta’ din l-informazzjoni

                     (1)

                     L-operaturi tas-sistema ta’ trażmissjoni għandhom jiżguraw li l-pubblikazzjoni ssir kuljum u li kuljum jiġu aġġornati l-ammonti aggregati tal-kapaċitajiet offruti, u kuntrattati fis-suq sekondarju (jiġifieri, mibjugħa minn utent tan-netwerk wieħed għal utent tan-netwerk ieħor), meta l-informazzjoni tkun disponibbli għat-TSO. Din l-informazzjoni għandha tinkludi l-ispeċifikazzjonijiet li ġejjin:

                                 (a)

                                 il-punt ta’ interkonnessjoni fejn tinbiegħ il-kapaċità;

                                 (b)

                                 it-tip ta’ kapaċità, jiġifieri dħul, ħruġ, kostanti, interrompibbli;

                                 (c)

                                 il-kwantità u t-tul ta’ żmien tad-drittijiet tal-użu tal-kapaċità;

                                 (d)

                                 it-tip ta’ bejgħ, eżempju t-trasferiment jew l-assenjazzjoni;

                                 (e)

                                 l-għadd totali ta’ kummerċ/trasferimenti;

                                 (f)

                                 kwalunke kundizzjoni oħra magħrufa mill-operatur tas-sistema ta’ trażmissjoni kif imsemmi fil-punt 3.3.

                           Sakemm informazzjoni bħal din tiġi pprovduta minn parti terza, l-operaturi tas-sistema ta’ trażmissjoni għandhom jiġu eżentati minn din id-dispożizzjoni.

                     (2)

                     L-operaturi tas-sistema ta’ trażmissjoni għandhom jippubblikaw il-kundizzjonijiet armonizzati li bihom se jiġu aċċettati t-transazzjonijiet tal-kapaċità (eżempju t-trasferimenti jew l-assenjazzjonijiet). Dawn il-kundizzjonijiet għandhom mill-inqas jinkludu:

                                 (a)

                                 Deskrizzjoni tal-prodotti standardizzati li jistgħu jinbiegħu fis-suq sekondarju;

                                 (b)

                                 Ħin biżżejjed għall-implimentazzjoni/l-aċċettazzjoni/ir-reġistrazzjoni ta’ kummerċ sekondarju. F’każ ta’ dewmien, iridu jiġu ppubblikati r-raġunijiet;

                                 (c)

                                 In-notifika mill-bejjiegħ jew minn parti terza lill-operatur tas-sistema ta’ trażmissjoni kif imsemmi fil-punt 3.4(1) dwar isem il-bejjiegħ u x-xerrej u l-ispeċifikazzjonijiet tal-kapaċità kif imfassla fil-punt 3.4(1).

                           Sakemm informazzjoni bħal din tiġi pprovduta minn parti terza, l-operaturi tas-sistema ta’ trażmissjoni għandhom jiġu eżentati minn din id-dispożizzjoni.

                     (3)

                     Rigward is-servizz tal-ibbilanċjar tas-sistema tiegħu, kull operatur tas-sistema ta’ trażmissjoni għandu jipprovdi lil kull utent tan-netwerk, għal kull perjodu tal-ibbilanċjar, il-volumi speċifiċi ta’ żbilanċ preliminarji tiegħu u d-dejta tal-ispejjeż għal kull utent individwali tan-netwerk, l-iktar tard xahar wara tmiem il-perjodu tal-ibbilanċjar. Id-dejta finali tal-konsumaturi fornuta skont il-‘load profiles’ standardizzati tista’ tiġi pprovduta sa 14-il xahar wara. Sakemm informazzjoni bħal din tiġi pprovduta minn parti terza, l-operaturi tas-sistema ta’ trażmissjoni għandhom jiġu eżentati minn din id-dispożizzjoni. Id-dispożizzjoni ta’ din l-informazzjoni għandha tirrispetta l-kunfidenzjalità ta’ informazzjoni sensittiva mil-lat kummerċjali.

                     (4)

                     Meta s-servizzi ta’ flessibbiltà, minbarra t-tolleranzi, ikunu offruti għall-aċċess tal-parti terza, l-operaturi tas-sistema ta’ trażmissjoni għandhom jippubblikaw it-tbassir ta’ kuljum ġurnata qabel abbażi l-ammont massimu ta’ flessibbiltà, il-livell riservat ta’ flessibbiltà u d-disponibbiltà tal-flessibbiltà għas-suq għall-ġurnata ta’ gass li jmiss. L-operatur tas-sistema ta’ trażmissjoni għandu jippubblika wkoll l-informazzjoni ex-post dwar l-użu aggregat ta’ kull servizz flessibbli fi tmiem kull ġurnata ta’ gass. Jekk l-awtorità regolatorja nazzjonali tkun sodisfatta li din l-informazzjoni tista’ twassal għal abbuż potenzjali mill-utenti tan-netwerk, tista’ tiddeċiedi li teżenta l-operatur tas-sistema ta’ trażmissjoni minn dan l-obbligu.

                     (5)

                     L-operaturi tas-sistema ta’ trażmissjoni għandhom jippubblikaw, għal kull żona ta’ bbilanċjar, l-ammont ta’ gass fis-sistema ta’ trażmissjoni fil-bidu ta’ kull ġurnata ta’ gass u t-tbassir tal-ammont ta’ gass fis-sistema ta’ trażmissjoni fi tmien kull ġurnata ta’ gass. L-ammont imbassar ta’ gass għal tmiem il-ġurnata ta’ gass għandu jiġi aġġornat kull siegħa matul il-ġurnata ta’ gass. Jekk il-ħlasijiet tal-iżbilanċ jiġu kkalkulati kull siegħa, l-operatur tas-sistema ta’ tranżizzjoni għandu jippubblika l-ammont ta’ gass fis-sistema ta’ trażmissjoni kull siegħa. L-operaturi tas-sistema ta’ trażmissjoni għandhom jippubblikaw, b’mod alternat, għal kull żona ta’ bbilanċjar, il-pożizzjoni aggregata tal-iżbilanċ tal-utenti kollha fil-bidu ta’ kull perjodu ta’ bbilanċjar u t-tbassir tal-pożizzjoni aggregata tal-iżbilanċ tal-utenti kollha fi tmien kull ġurnata ta’ gass. Jekk l-awtorità regolatorja nazzjonali tkun sodisfatta li din l-informazzjoni tista’ twassal għal abbuż potenzjali mill-utenti tan-netwerk, tista’ tiddeċiedi li teżenta l-operatur tas-sistema ta’ trażmissjoni minn dan l-obbligu.

                     (6)

                     L-operaturi tas-sistema ta’ trażmissjoni għandhom jipprovdu strumenti faċli għall-użu biex jiġu kkalkulati t-tariffi.

                     (7)

                     L-operaturi tas-sistema ta’ trażmissjoni għandhom iżommu għad-dispożizzjoni tal-awtoritajiet nazzjonali rilevanti, għal mill-inqas ħames snin, ir-rekords effettivi tal-kuntratti ta’ kapaċità kollha u kull informazzjoni rilevanti oħra fir-rigward tal-kalkolu u l-provvista tal-aċċess għall-kapaċitajiet disponibbli, b’mod partikolari n-nominazzjonijiet u l-interruzzjonijiet indvidwali. L-operaturi tas-sistema ta’ trażmissjoni għandhom iżommu d-dokumentazzjoni tal-informazzjoni rilevanti kollha skont il-punt 3.3(4) u (5) għal mill-inqas 5 snin u jagħmluhom disponibbli għall-awtorità regolatorja fuq talba tagħha. Iż-żewġ partijiet għandhom jirrispettaw il-kunfidenzjalità kummerċjali.”


title: Deċiżjoni tal-Kunsill 2004/795/PESK tat- 22 ta' Novembru 2004 li testendi l-mandat tal-Kap ta' Missjoni tal- Missjoni ta' Monitoraġġ ta' l-Unjoni Ewropea (EUMM)

text:
               7.6.2006

               MT

               Il-Ġurnal Uffiċjali ta’ l-Unjoni Ewropea

               148

         DEĊIŻJONI TAL-KUNSILL 2004/795/PESK
   tat-22 ta' Novembru 2004
   li testendi l-mandat tal-Kap ta' Missjoni tal- Missjoni ta' Monitoraġġ ta' l-Unjoni Ewropea (EUMM)
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari, l-Artikolu 23(2) tiegħu,
   Wara li kkunsidra l-Azzjoni Konġunta tal-Kunsill 2002/921/PESK tas-26 ta' Novembru 2002 li testendi l-mandat tal-Missjoni ta' Monitoraġġ ta' l-Unjoni Ewropea (1), u b'mod partikolari l-Artikolu 5(1) tagħha,
   Billi:

               (1)

               Fil-5 ta' Diċembru 2003, il-Kunsill adotta d-Deċiżjoni 2003/853/PESK (2) li testendi l-mandat tas-Sinjura Maryse DAVIET bħala Kap ta' Missjoni tal-Missjoni ta' Monitoraġġ ta' l-Unjoni Ewropea (EUMM). Din id-Deċiżjoni tiskadi fil-31 ta' Diċembru 2004.

               (2)

               Fi ............. 2004, il-Kunsill adotta l-Azzjoni Konġunta 2004/...../PESK li ttawwal l-Azzjoni Konġunta 2002/921/PESK li testendi l-mandat tal-Missjoni ta' Monitoraġġ ta' l-Unjoni Ewropea(EUMM) (3).

               (3)

               Il-mandat tal-Kap ta' Missjoni ta' l-EUMM għandu għalhekk jiġi estiż ukoll,

         IDDEĊIEDA KIF ĠEJ:
   Artikolu 1
   Il-mandat tas-Sinjura Maryse Daviet bħala Kap ta' Missjoni ta' l-EUMM huwa b'dan estiż.
   Artikolu 2
   Din il-Deċiżjoni għandha tieħu effett fid-data ta' l-adozzjoni tagħha.
   Għandha tapplika sal-31 ta' Diċembru 2005.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmula fi Brussel, nhar it-22 ta' Novembru 2004.

            Għall-Kunsill

            Il-President

         B. R. BOT

      (1)  ĠU L 321, 26.11.2002, p. 51 u korriġendum fil-ĠU L 324, 29.11.2002, p. 76. Azzjoni Konġunta kif emendata bl-Azzjoni Konġunta 2003/852/PESK (ĠU L 322, 9.12.2003, p. 31).

      (2)  ĠU L 322, 9.12.2003, p. 32.

      (3)  ĠU L